Betong jadi Majlis Perbandaran menjelang 2030

BETONG: Usaha menjadikan daerah Betong sebagai majlis perbandaran dijangka dapat direalisasikan menjelang tahun 2030, sejajar pembangunan pesat daerah berkenaan.

Ahli Dewan Undangan Negeri (ADUN) Layar, Gerald Rentap Jabu berkata untuk ke arah itu, daerah Betong perlu bersedia menjelang tahun 2030 dengan Majlis Daerah Betong (MDB), menjadi Majlis Perbandaran Betong

Beliau berkata setakat ini daerah Betong  yang merangkumi daerah kecil Spaoh, daerah kecil Debak, daerah kecil Pusa dan daerah kecil Maludam, itu mempunyai seramai hampir 70,000 penduduk hanya berstatus Majlis Daerah.

“Bagi mencapai status Majlis Perbandaran, daerah ini perlu mempunyai seramai 150,000 penduduk dan sasaran itu mampu dicapai menjelang tahun 2030.

“Saya yakin, menjelang tahun 2030, daerah ini mampu bertukar status Majlis Daerah kepada Majlis Perbandaran dengan pertambahan penduduk berikutan banyaknya projek perumahan baharu, mempelawa kemasukan kampus universiti, produk pelancongan, perniagaan, perhotelan serta membawa masuk pelabur asing ke daerah ini, sekaligus menambah banyak peluang pekerjaan kepada penduduk,” katanya pada Mesyuarat Penuh Kedua Ahli-Ahli Majlis MDB dekat sini semalam.

Menjelas lanjut, Rentap berkata pertambahan penduduk turut dapat meningkatkan hasil pendapatan Majlis Daerah itu, dan untuk mendapat status Majlis Perbandaran hasil yang diperlukan adalah sebanyak RM20 juta setahun.

“Aspirasi kita untuk menjadikan Majlis Perbandaran Betong menjelang tahun 2030, akan menjadi kenyataan jika usaha menyeluruh dilakukan daripada semua pihak bermula daripada rakyat, wakil-wakil rakyat, agensi-agensi, termasuk badan- badan korporat yang memajukan daerah ini dari segi pertambahan dan pembangunan infrastruktur,” ujarnya.

Rentap menambah, antara kelebihan apabila Betong dinaik taraf menjadi majlis perbandaran ialah pentadbirannya akan menjadi lebih cekap dan berkesan kerana keputusan boleh dibuat dengan pantas.

See author's posts


Firma penyelidikan setuju dengan unjuran TIV MAA

SEKTOR automotif alami pemulihan menggalakkan dalam penjualan kereta, terbukti daripada peningkatanjumlah tempahan yang dicatatkan untuk model popular.

KUALA LUMPUR: Firma penyelidikan bersetuju dengan sasaran jumlah keseluruhan industri (TIV) Persatuan Automotif Malaysia (MAA) bagi tahun 2022 iaitu sebanyak 600,000 unit untuk sektor automotif.

Dalam satu nota penyelidikan semalam, MIDF Research menyatakan ia menjangka melihat pemulihan yang memberangsangkan dalam jualan kereta selepas penyambungan semula aktiviti ekonomi, 100 peratus pengecualian cukai jualan ke atas kenderaan terurai untuk dipasang sepenuhnya (CKD) dan 50 peratus pengecualian cukai jualan pada kereta siap dipasang sepenuhnya (CBU) sehingga akhir Jun.

“Kami menjangkakan pemulihan menggalakkan dalam penjualan kereta, terbukti daripada peningkatan jumlah tempahan yang dicatatkan untuk model popular (sehingga enam bulan) dan beberapa pelancaran model baharu tahun ini, termasuk yang telah tertangguh mulai 2021.

“Selain itu, pelancaran baharu Kenderaan Elektrik Bateri (BEV) dijangka dipacu oleh pengecualian penuh ke atas duti import dan eksais, cukai jualan, cukai jalan dan pelepasan cukai individu untuk menyokong pembangunan industri kenderaan elektrik tempatan,” katanya.

Menurut MAA, Malaysia merekodkan jualan kenderaan baharu sebanyak 56,213 unit pada April 2022, turun 3.63 peratus daripada 58,329 unit pada April 2021 disebabkan kekurangan cip dan komponen.

Ia berkata TIV untuk April 2022 adalah 23 peratus lebih rendah berbanding Mac 2022, iaitu sebanyak 73,222 unit, sambil menambah kekurangan cip dan komponen serta kelewatan penghantaran, telah menjejaskan beberapa syarikat. – Bernama

See author's posts


Semboyan perang berbunyi di Eropah

TENTERA Ukraine mengadakan latihan di rantau Dnipropetrovsk pada 8 Februari lalu. • Foto AFP

WASHINGTON: White House memberi amaran bahawa serangan Rusia ke atas Ukraine yang didahului oleh pengeboman dari udara dan bedilan peluru berpandu boleh berlaku pada bila-bila masa sekarang dan mengarahkan rakyat Amerika Syarikat (AS)  meninggalkan negara berkenaan dalam tempoh 48 jam.

“Kami berterusan melihat tanda-tanda peningkatan persediaan untuk menyerang  oleh  Rusia termasuk pasukan tentera tambahan yang tiba di sempadan Ukraine,” kata Penasihat Keselamatan Negara, Jake Sullivan.

Menurutnya, pegawai-pegawai AS kini percaya Moscow tidak akan menangguhkan pencerobohan terhadap Ukraine  sehingga selepas Sukan Olimpik Musim Sejuk di Beijing seperti yang diyakini oleh sesetengah pihak.

“Pandangan kami jelas. Tindakan ketenteraan boleh berlaku pada bila-bila masa sahaja  dan ia boleh berlaku sebelum  Sukan Olimpik berakhir. Kemungkinan perang tercetus adalah amat jelas,” kata Sullivan kepada pemberita di White House.

Bagaimanapun, Sullivan belum berani menyatakan bahawa Washington percaya Presiden Vladimir Putin sebenarnya sudah memutuskan untuk menyerang Ukraine.

Biarpun begitu, nada dan bahasa yang digunakan oleh White House mengenai kemungkinan perang tercetus di Eropah adalah lebih tegas dan serius berbanding beberapa hari lalu.

Ketika Moscow menempatkan lebih 100,000 askar  dan pelbagai peralatan ketenteraan di sempadan Rusia-Ukraine, Sullivan mengarahkan rakyat AS di Ukraine untuk segera meninggalkan negara itu sementara boleh berbuat demikian.

“Pencerobohan boleh bermula pada bila-bila masa sahaja sekiranya Vladimir Putin memutuskan untuk mengarahkannya, bahkan ia boleh berlaku semasa Sukan Olimpik.

“Sekiranya pencerobohan Rusia ke atas Ukraine diteruskan, ia berkemungkinan bermula dengan pengeboman dari udara dan serangan peluru berpandu yang nyata akan membunuh orang awam,” jelasnya.

Biden sudah bercakap dengan Putin sebanyak  dua kali dan memberi amaran sekatan ekonomi yang teruk akan dilaksanakan  terhadap Rusia  sekiranya Moscow menyerang Ukraine. – AFP

See author's posts


Franky Gassan gigih promosi Ngepan Iban

Diinspirasikan oleh minat yang mendalam dalam bidang fotografi dan pengurusan pengantin, ia telah menjulang nama seorang anak tempatan sehingga merangkul pelbagai anugerah dan dikenali oleh pelbagai masyarakat.

Menurut Franky Gassan, 39, seorang pembantu pembedahan pergigian yang juga merupakan pemilik studio pengantin mini yang dikenali sebagai Team Apai Bajik & Co, beliau mendapat inspirasi untuk memulakan bisnes tersebut setelah bekerja di sebuah studio pengantin di Sibu.

“Saya akui bahawa proses awal memulakan bisnes ini agak sukar akan tetapi saya bersyukur kerana dianugerahkan keluarga dan rakan-rakan yang amat memahami dan sentiasa menyokong minat dan usaha saya.

“Setelah itu saya mula mempromosikan pakaian tradisional Iban iaitu Ngepan Iban yang digunakan dalam pengambaran dengan menggunakan media sosial dan melalui usaha saya tersebut, sebuah studio pengantin yang dikendalikan oleh seorang yang berbangsa Cina menawarkan kerjasama untuk mempromosikan bisnes tersebut dan sejak itu ia mula dikenali lebih ramai orang,” ujarnya.

Mengulas mengenai anugerah yang diterima sejak memberanikan diri menceburi bidang tersebut, Franky menyatakan bahawa ia merupakan rezeki atas usaha yang berterusan dan komitmen yang tinggi yang diberikan.

“Saya amat bersyukur dengan pencapaian yang saya perolehi setakat ini dan antara anugerah yang saya terima ialah ‘Anugerah Ngepan Iban tercantik kategori lelaki’ dalam Pertandingan ‘Keling’ (Pekit Keling) peringkat negeri Sarawak pada tahun 2017.

“Selain itu, saya turut memperoleh lima anugerah pada tahun 2019 iaitu juara ‘Pekit Keling’ bahagian negeri Sarawak yang dianjurkan oleh ‘Raban Ngepan Iban’ di Betong, tempat kedua dalam ‘Pekit Kumang’ bahagian Kanowit, tempat ketiga ‘Pekit Keling’ Taman Meliha, tempat kedua dalam ‘Pekit Keling’ Siol Kandis dan tempat ketiga ‘Pekit Keling’ anjuran MO,” jelas beliau sewaktu ditemui Utusan Sarawak, semalam.

Dalam pada itu, Franky turut menyatakan bahawa sebahagian daripada aksesori Ngepan Iban yang digunakan adalah buatan tangannya sendiri.“Saya menggunakan kemahiran yang saya pelajari dari orang tua untuk membuat aksesori Ngepan seperti ‘tali ujan’, ‘marik empang’, ‘kabo’, ‘rawai’ dan ‘marik leka puru’.

“Selain itu, saya juga menyediakan Ngepan Iban untuk pelbagai saiz kerana saya juga memahami bahawa agak sukar untuk mendapatkan Ngepan Iban yang bersaiz besar dan ramai yang mengimpikan untuk menggunakannya pada hari penting mereka seperti hari perkahwinan.

“Kepuasan semua orang merupakan keutamaan saya selain ingin memperkenalkan pakaian tradisional Iban kepada orang ramai agar mampu dikenali bukan hanya di Malaysia bahkan di seluruh asia,” tambahnya.

Oleh RYNNA SHA’ERRA

See author's posts


Ali Biju umum tarik diri

KUCHING: Calon bebas kerusi Dewan Undangan Negeri (DUN) Krian, Datuk Ali Biju, mengumumkan menarik diri daripada bertanding pada Pilihan Raya Negeri Sarawak ke-12 (PRN-12).

Katanya, beliau menginsafi hakikat bahawa keputusan menjadi calon bebas pada PRN ke-12 akan menjejaskan hubungan baik antara BERSATU dan Gabungan Parti Sarawak (GPS).

“Saya telah mendapat nasihat dari pimpinan tertinggi parti serta jaminan daripada Pengerusi Perikatan Nasional , Tan Sri Muhyiddin Yassin, mengenai persefahaman kerangka besar politik nasional yang disepakati antara Perikatan Nasional dan Datuk Patinggi Tan Sri Abang Johari Tun Openg, selaku Pengerusi GPS.

“Saya penuh yakin bahawa muafakat ini adalah untuk meneruskan dan memperkukuh hubungan yang utuh antara Perikatan Nasional dan GPS.

“Justeru, saya dengan rendah hati dan niat yang tulus ikhlas, menarik diri sebagai calon DUN N.39 Krian dan memberi dukungan penuh kepada calon GPS, Friday Belik,” katanya menerusi satu kenyataan, semalam.

Beliau turut merayu pengundi bukan saja di Krian, malah Kalaka dan Kabong yang semuanya di bawah Parlimen Saratok untuk memberi dukungan padu kepada calon GPS.

Dalam perkembangan yang sama, beliau menjelaskan keputusan untuk bertanding di DUN kerian setelah mengambil kira pandangan dan desakan daripada pimpinan masyarakat dan pengundi di kawasan tersebut.

Sebagai wakil rakyat yang telah dipilih semenjak tahun 2011, dukungan dan sokongan yang padu tersebut telah memperkukuh tekad beliau untuk meneruskan khidmat demi kesejahteraan rakyat dan pembangunan ekonomi di Krian dan Saratok.

Terdahulu, pada 6 Disember Datuk Ali Biju menghantar nama sebagai calon bebas bagi kerusi DUN Krian.

Bagaimanapun, tindakan Ali itu mengundang kekecewaan Abang Johari, yang disifatkan sebagai melanggar perjanjian antara Bersatu dan GPS.

Oleh JEAKQLEYN YACHO

See author's posts


Pembangunan Nusantara baik untuk Sarawak

PULAU Borneo berpotensi menjadi sebuah pulau termewah di muka bumi pada satu masa yang tidak berapa lama lagi.Kini, pulau yang ketiga terbesar di dunia ini, akan menyaksikan ibu kota baharu Indonesia berpindah dari Jakarta di Pulau Jawa ke wilayah Kalimantan Timur.

Kawasan seluas 56,180 hekar sudah dikenalpasti dan Parlimen Indonesia telah meluluskan pemindahan itu pada 18 Januari 2022 serta menamakan ibu kota baharu Indonesia dengan nama Nusantara.

Dengan perpindahan itu nanti maka Pulau Borneo akan me- nyaksikan kemeriahan penduduk Indonesia mengongsi sebuah pulau bersama-sama dengan Sarawak, Sabah, dan negara Brunei Darussalam.

Dalam kalangan masyarakat niaga, ramai melihat peluang untuk merancakkan ekonomi berkisar sekitar kerjasama erat antara Brunei, Indonesia, Malaysia, Brunei dan Filipina bakal semakin mendinamika, lebih-le-bih lagi dalam semangat kekitaan Kawasan Pembangunan ASEAN Timur (BIMP-EAGA) yang selama ini memang mantap dan kejap dalam usaha kerja sama dalam semua bidang sosioeko- nomi, termasuk kebudayaan.

MENGAPA PINDAH?Gagasan untuk memindahkan ibu kota Indonesia dari Jakarta ke satu tapak yang terletak 2,000 km di Pulau Borneo mulai rasmi digerakkan oleh Presiden Joko Widodo pada April 2019, setelah ramai dalam kepimpinan memikirkannya sejak berdekad sebelum itu.

Jakarta, dengan 30 juta penghuninya, sedang mengalami kebuntuan dari aspek pengawalan trafik yang cukup parah, manakala pencemaran persekitaran kota kosmopolitan itu dikatakan sudah mencapai tahap yang tidak sihat.

Lebih parah daripada keadaan itu semua ialah Jakarta sedang mengalami keadaan tenggelam, dengan dua perlima daripada kawasannya jatuh ke bawah paras laut dan sebahagian daripada kawasan tenggelam pada kadar 20 sentimeter setiap tahun. Menurut ramalan, seper- tiga daripada Jakarta bakal berada di bawah air menjelang tahun 2050.

Soal pemindahan ibu kota bukanlah sesuatu yang baharu. Malah Indonesia merupakan negara ketiga melakukannya selepas Malaysia memindahkan ibu kotanya dari Kuala Lumpur ke Putrajaya pada 2003 dan Myanmar dari Rangoon ke Naypyidaw pada 2006.

WAWASAN JOKOWIPresiden Joko Widodo, mesra dipanggil Jokowi, memiliki wawasan politiknya untuk mengagihkan aktiviti-aktiviti ekonomi keluar daripada kepulauan Jawa yang merupakan pulau yang cukup sesak.

Lebih 60 peratus daripada penduduk Indonesia bermastautin di Jawa dan merupakan penyumbang kepada 60 peratus daripada Keluaran Dalam Negara Kasar (KDNK) Indonesia.

Kalimantan, yang merupakan bahagian terbesar dalam pulau Borneo, hanya memiliki 5.8 peratus daripada jumlah penduduk Indonesia dan menyumbang 8.2 peratus daripada ekonomi Indonesia.

Projek pembinaan ibu kota baharu itu dianggarkan melibatkan kos AS$34 bilion (bersamaan dengan 489 trilion rupiah).

Jokowi mahukan projek itu dimulakan sebelum pilihan raya presiden pada 2040. Pemerhati politik melihat inisiatif beliau itu sebagai usaha untuk mengu- kuhkan kedudukan beliau sebagai presiden sebuah republik pada tahun terakhir penggal terakhirnya.

Usaha beliau itu turut mendepani cabaran daripada kalangan aktivis alam sekitar yang tidak gemar melihat sebahagian lagi hutan hujan di Pulau Borneo ‘tergondol’ akibat pembalakan, perlombongan dan penanaman kelapa sawit.Menurut kumpulan-kumpulan alam sekitar 30 peratus daripada hutan hujan Borneo sudah hilang dalam tempoh kurang daripada empat dekad, dan Orang Utan merupakan mangsa paling ter- kesan.

Namun, Jokowi bertegas dengan pendirian beliau. Nusantara akan dibina atas tapak seluas 56,180 hektar dalam wilayah Kalimantan Timur, manakala kawasan selebihnya sekitar 99,962 hektar lagi di- peruntukkan untuk perluasan dan pengembangan lanjut pada masa akan datang.

Jokowi mahu sebuah ibu kota baharu yang pintar mesra alam. Dia mahu sebuah kota yang hijau menggunakan tenaga hijau serta sifar emisi karbon dioksida yang sohor kini bagi dunia masa depan. Nusantara idaman Jokowi ialah sebuah kota futuristik yang memiliki arkitekturnya berbentuk burung garuda, yang merupakan lambang kemegahan negara Indonesia.

TENAGA AMAT DIPERLUKANFasa pertama pembinaan Nusantara dijangka siap hanya sekitar 2045. Ketika proses pembinaan itu banyak keperluan yang perlu Indonesia gunakan, dan di sinilah kita melihat tempias peluang perniagaan turut memihak kepada Sarawak.Kelebihan yang ada pada Sarawak ialah kita berupaya membekal tenaga elektrik, khususnya tenaga boleh diperbaharui melalui projek-projek empangan kita.

Pembinaan Nusantara sudah tentunya memerlukan banyak tenaga elektrik yang tiada rin- tangan, serta murah. Keperluan ini berlanjutan sampai bila-bila.

Ketika ini pun, khabarnya, Indonesia sudahpun mengimport tenaga elektrik dari Sarawak. Tahun lepas lebih 100 megawat elektrik diperlukan untuk kawasan-kawasan sempadan Kali- mantan Barat.

MANTAPKAN SEKURITISEMPADANBanyak kampung atau bandar sempadan di Sarawak ada kaitan dengan Kalimantan. Selama ini pun kita tahu akan sempadan Tebedu-Entikong, Serikin, Lemanak-Entimau dan beberapa lagi di Bahagian Kapit, Bario, Ba’Kelalan dan seumpamanya.

Pengwujudan tamu atau tempat berniaga sering diwujudkan di sempadan. Apabila Nusantara wujud nanti sudah tentu keadaan di sini pasti akan dipertingkatkan.

Sekuriti sempadan kita boleh diperhebatkan, bagi tujuan merukunkan pergerakan antara kedua-dua belah pihak, sambil pada masa yang sama dapat diwujudkan pertukaran barangan jualan antara kedua-dua negara.

Dari satu sudut, kita boleh berasa optimistik, masalah sosial mungkin akan berkurang berlaku di sempadan seperti masalah laluan ‘jalan tikus’, atau berlakunya penyeludupan barangan mahupun manusia di sempadan. Ini kerana Nusantara sudah pasti mampu memberi banyak pekerajaan kepada rakyat di Kalimantan dan masalah sosial seperti sebelum ini mungkin dengan sendiri- nya tidak berlaku lagi.

KONEKTIVITISeperkara yang Sarawak perlu fikirkan ialah untuk mewujudkan kemudahan konektiviti dari segi jalan darat, dan juga udara.

Beberapa penerbangan antara Sarawak dengan Kalimantan, atau Sabah dengan Kalimantan, yang sebelum ini pernah diadakan dan juga pernah ditiadakan, bolehlah difikirkan semula.

Laluan jalan darat antara Sarawak dan Sabah yang sedang dalam pembinaan boleh-lah difikirkan bagaimana untuk memperpanjangkan lagi ke kawasan-kawasan sebelah Kalimantan. Kerjasama erat antara Sarawak dengan Sabah dalam aspek ini banyak membawa manfaat. Kementerian Pengangkutan kita perlulah turut memperhebatkan pelabuhan laut agar keluar-masuk kapal-kapal dagang dapat dipermudahkan.

SEMANGATMEMAKMURKAN JIRAN

Hidup berjiran berbaik-baik-lah. Dalam aspek ini kita ingin menikmati semula satu dasar yang pernah digagaskan oleh Tun Dr Mahathir pada satu ketika dahulu iaitu: Makmurkan Jiran (Prosper Thy Neighbour).

Inilah semangat dan sikap yang patut wujud apabila Nusantara berada dekat dengan kita. Sebagai sebuah ibu kota sebuah negara yang besar, kita patut saling hormat menghormati antara satu sama lain.

Lagipun, menjelang tahun 2030 Sarawak Insya-Allah akan menjadi sebuah wilayah termakmur dalam Malaysia.

See author's posts


Dunya pemerindang Rajin sereta landik ngiga peluang

PUN penatai pemisi artis jeman 70an ngagai 90an enda sebaka enggau artis diatu. Jeman nya suba bala artis semina ngarapka asil ti datai ari album sida. Diatu trend ke bansa nya udah berubah laban ngaga album penuh tauka single semina nyadi ke tempara endur sida mantaika (to popularize) diri. Bisi kebuah trend nya berubah. Iya ti bendar, penatai pemisi artis kitai Iban diatu bepanggai ba show ba mayuh bengkah palan pemerindang.

Minggu tu ruang pemerindang bekunsika berita enggau cherita ari Andy BRC; dikangauka mega enggau nama Aki Agi Sigat. Andy madahka penatai diri ari Betong tang diatu netap di Kuching laban nitih ke periuk asi diri empu. Kelimpah ari nyadi penanyi, Andy bisi muka dagang kediri. Dagang nya ku iya makin mujur sereta makin mudah dikereja laban iya majak dikelala ba industri pemerindang.

ALBUM ENGGAU LAGU

Sekumbang ke udah begelar artis, Andy udah bisi tiga iti lagu iya nya Aya Agi Sigat, Ngatika Diri enggau Asai Ke Dalam Mimpi. Tiga iti agi lagu ke udah dirikot ba studio nya Bungai Semaya, Joget Sulu Ati enggau Sama Keran (bepadu nyawa). Ditanya sentang perambu ngaga album penuh Andy madahka, pekara nya udah bisi dalam ati iya tang biar lagu nya udah dirikot dulu. Kebuah pia ku iya laban ngerikot sepuluh iti lagu ba siti timpuh nyangka tau pulai ke penanggul kelebih agi ari aspek modal. Andy madah semua lagu dirikot iya ba Ranyai Studio enggau Joseph Clem Studio.

PENGIDUP ARTIS

Ngenang gaya pengidup artis Iban maya ke diatu, Andy madah ukai senang ngidupka diri bepanggai penuh ba pengawa belagu.

“Idup bepanggai ba pengawa belagu tauka show tau dikumbai tusah diatu. Taja pan diatu udah mayuh palan pemerindang tang diatu mega nyau betambah mayuh artis baru.

“Kadang-kadang pemayuh palan pemerindang baka karaoke pub, funfair enda tetangkupka pemayuh bala artis. Penanggul ti kedua nya penatai pemisi artis. Diatu artis kitai enda ulih idup ari asil bejual album.

“Mayuh chabar lalu siti ari nya ‘cetak rompak’ lalu kedua laban orang ulih download lagu ngena youtube semina milih lagu ti dikerinduka sida. Trend nya nunjukka peminat lagu Iban kurang gagit meli album penuh bebanding enggau mendingka lagu dikerinduka sida ngena youtube,” ku Andy ngepunka saut iya ba randau kami duai.

TIP NYADI PENANYI BEKUALITI

Mayuh penemu madahka pengawa pemerindang enda tentu mudah. Kebuah pia laban kitai deka nentuka orang ti datai meda pulai enggau ati ti puas sereta gaga.

“Kitai ke nyadi penanyi ukai semina belagu pia aja. Kitai deka ngasuh peminat kitai teperindang lalu sida berasai enda lebu. Bisi beberapa iti pekara ti patut diperatika kitai. Vokal tauka sada nyawa patut nadai penimpang taja kualiti vokal enda sebaka enggau pangan diri.

“Nambahka nya, kualiti ‘performance’ kitai mega patut dijaga. Dia mih endur orang nentuka kualiti siku-siku penanyi. Chara kitai begulai enggau orang mega siti pekara ti chukup beguna laban artis patut enda sumbung enggau semua orang. Pekara ke penudi nya pekayan tauka gaya idup. Enti ulih kitai mesti enggau naka ulih ngena gari ti badas sereta narit ati,” ku Andy sekali agi bekunsika penemu enggau tip nyadi penanyi.

INDUSTRI MUZIK

Lebuh mantaika penemu diri sentang industri muzik kemaya hari tu  Andy madahka, lagu enggau muzik Iban majak manah. Siti pekara ti patut dikemanahka agi ku Andy nya kaul enggau pangan diri. Ngena chara bekempit semak enggau pangan, mayuh penemu enggau utai ti badas ulih dikereja. Kebuah pia laban industri tu enda ulih diempu tauka dikuingka siku aja. Semua artis enggau orang ti aktif ba pengawa seni patut begulai sejalai enggau pangan diri.

SAMBUT PEMINAT

Nyaut tanya pasal sambut peminat, Andy madah iya semampai nerima sukung ti chukup badas ari bala bakih iya.

“Sekumbang aku ke udah nyadi penanyi, semua show aku nerima sambut ti chukup badas. Aku rinduka semua orang. Prinsip idup ngajar aku ngaga pemadas dulu ari utai bukai. Aku mega pechaya pemadas deka dibalas enggau pemadas. Nya mih kebuah aku enggai jai enggau orang dulu,” ku Andy ke diatu beumur 56 taun tang dipeda baka ke baru 30.

PESAN

“Aku meri besai terima kasih ngagai komposer, pemuzik enggau studio ke alai aku ngerikot. Terima kasih ngagai DJ radio,  pangan fb, media enggau semua pengempu palan pemerindang ti kala ngambi aku belagu. Ke penudi, terima kasih ngaga bala peminat ti enda kala leju nyukung aku ari ngelama tu ti udah,” ku Andy BRC ngujungka randau kami duai.

Ngagai kita ti deka ngambi Andy BRC belagu tau betanya ari iya empu nengah nombor 011 27555 992.

DIKARANG MR TUBAI PENGERINDU

See author's posts


Elak masuk ‘jerat’

DITEWASKAN 2-0 oleh Terengganu FC dalam perlawanan pembukaan Kumpulan B, Piala Malaysia Ahad lalu telah memberi tamparan hebat buat Kuching City FC.

Justeru, pengendali The Cats Irfan Bakti Abu Salim yakin anak didiknya akan bangkit dalam perlawanan seterusnya menentang Perak FC malam ini dan mahu kembali berada di landasan memburu tiket ke peringkat kalah mati.

Katanya, meski Kuching City tidak mampu melakukan kejutan pada aksi sulung itu, namun ia tidak bermakna pasukannya berada dalam keadaan yang ‘teruk’ berdepan Perak FC nanti.

Tambahnya lagi, walaupun berstatus pasukan Liga Premier berdepan dengan skuad yang berada pada ranking lebih baik, tetapi anak-anak buahnya tidak gentar malah bukan ‘lubuk’ gol buat pasukan lawan lebih-lebih lagi pemainnya mampu menghabiskan perlawanan dengan semangat melawan yang tinggi.

“Aksi pada Ahad lalu bukan hari kami. Kami perlu lakukan yang lebih baik, berdepan detik sukar menentang pasukan-pasukan terbaik liga.

“Namun saya yakin ia tidak melemahkan semangat pemain kembali bangkit pada perlawanan lain selepas ini,” katanya.

Irfan turut menggesa kepada semua pemain agar melupakan episod kekalahan aksi sebelum ini dan memberikan sepenuh tumpuan terhadap perlawanan menentang Perak FC di Stadium Pasir Gudang.

“Atas kertas kami menghormati skuad Liga Super itu, namun misi kami tetap membara untuk memburu kemenangan sekali gus melakukan kejutan lebih-lebih lagi beraksi di tempat sendiri.

“Strategi berbeza berbanding ketika bertemu Terengganu FC dirancang, namun pada masa sama kita juga perlu berwaspada bagi mengelak dijerat kerana pasukan lawan turut berazam mengutip tiga mata selepas tumpas 1-0 pada aksi pertama berdepan Selangor FC tempoh hari.

“Saya harapkan barisan pemain yang diturunkan nanti dapat menyaingi kekuatan pemain lawan selain menuntut jentera tengah lebih kreatif mencipta gerakan manakala barisan penyerang dapat memanfaatkan peluang dengan jaringan,” ujarnya.

Dalam perkembangan lain, Irfan mendedahkan bahawa beliau tidak menyasarkan untuk melangkah lebih jauh dalam saingan paling berprestij di Malaysia edisi ke-100 itu kerana sedar kemampuan pasukannya.

“Kami layak beraksi di pentas Piala Malaysia ini pun sudah menjadi satu kebanggaan, malah lebih bangga berada dalam satu kumpulan dengan Terengganu FC yang dibimbing Nafuzi Zain yang pernah bersama dengan saya sebelum ini.

“Jadi kini kami fokus untuk habiskan enam perlawanan peringkat kumpulan dengan keputusan terbaik sebagai persediaan musim depan,”tegasnya.

Oleh ADI SAFARMAN

See author's posts


ISU KEWARGANEGARAAN TUNTUT SENTUHAN EMPATI

MASALAH rakyat Sarawak yang gagal mendapatkan sijil kelahiran dan kad pengenalan nampaknya tidak pernah dapat diselesaikan, sejak dari tarikh penubuhan Malaysia lagi.

Hal ini menjadi demikian kerana cara penyelesaiannya dikekang oleh birokrasi perundangan di bawah bidang kuasa Kerajaan Persekutuan, yang dirasakan perlu dikaji semula.

Akibatnya, ramai rakyat Sarawak sedemikian membesar dalam dilema kerana sukar untuk didaftarkan sebagai pelajar ke dalam institusi pendidikan, untuk mendapat pekerjaan rasmi, malah untuk mengundi sekalipun.

Tiadakah ada jalan penyelesaian? Apakah seorang yang sepatutnya bergelar warganegara Sarawak kekal dilabel sebagai “tiada bernegeri” (stateless) hanya kerana pihak Kerajaan Pusat sangsi akan status seseorang berlandaskan undang-undang yang ada, langsung tidak memberi ruang untuk mengiktirafkan status mereka itu?

Jika dikaji secara mendalam dari aspek pekuliariti bagaimana Sarawak sebagai rakan kongsi penubuhan Negara Malaysia, sudah tentu tidak sukar untuk memahami bahawa Kerajaan Persekutuan sepatutnya mewujudkan elemen empati terhadap rakyat Sarawak dan Sabah apabila mendepani masalah sedemikian.

Pendekatan penyelesaiannya pasti berupaya dicapai sekiranya pihak tertentu seperti Kerajaan Sarawak, bersama-sama dengan pihak pemimpin akar umbi seperti Ketua Kampung, Tuai Rumah, Temenggong, Penghulu dan seumpamanya dibawa bersama dalam wacana mengkhusus terhadap naratif itu.

Dalam aspek ini, Kerajaan Persekutuan wajar mengambil kira pandangan yang diluahkan oleh Kongres Nasional Dayak (DNC) yang menyarankan harus wujud dasar yang lebih berperikemanusiaan dalam menangani isu sedemikian, dengan memahami akan inti pati masalah di Sarawak melalui elemen empati seperti yang disebut awal tadi.

Kita sudah memasuki dekad ke-6 penubuhan Malaysia, sudah tentulah tidak masuk akal isu-isu sebegini terus terapung tanpa kesudahannya.

Isu tiada sijil kelahiran dan kad pengenalan adalah rentetan daripada beberapa isu lain seperti persoalan kewujudan sekolah daif yang cukup lama terabai, sama juga isu kesihatan di kawasan pedalaman, dan seumpamanya, yang merupakan sektor-sektor yang di bawah bidang kuasa Kerajaan Persekutuan. Memandangkan persetujuan sudah tercapai berkaitan Perjanjian Malaysia 1963 (MA63), perkara-perkara yang disebut tadi sepatutnya turut menjadi agenda baharu yang boleh menjadi kenyataan.

See author's posts


NGO mahu lebih ramai calon wanita

NUR AIN OTSMAN

KUCHING: Persatuan Sosial PurpleLily Kuching, badan bukan kerajaan (NGO) yang memperjuang serta memperkasa wanita, berharap ditampilkan ramai calon wanita pada Pilihan Raya Umum ke-15 (PRU-15) pada 19 November ini.

Pengerusi Purplelily Kuching, Suraya Bujang berkata negara khususnya Sarawak perlu lebih ramai wanita dalam legislatif.

“Saya juga mengesa pengundi yang pertama kali mengundi, supaya menunai tanggungjawab mereka dengan turun mengundi.

“Setiap setiap undi adalah penting dalam proses demokrasi. Buatlah pilihan yang bijak. Kami akan memantau proses pilihan raya dan berharap pihak media arus perdana juga memberi liputan kepada semua calon wanita secara adil dan saksama.

“Kekurangan perwakilan wanita dalam kepemimpinan politik tidak boleh lagi dipandang remeh, justeru tindakan substantif dan kolektif perlu diambil segera,” katanya ketika dihubungi sebentar tadi.

See author's posts


Menteri Kesihatan New Zealand letak jawatan

WELLINGTON: Menteri Kesihatan New Zealand, David Clark umum letak jawatan pada Khamis.Keputusan itu dibuat selepas beliau menerima kecaman teruk susulan tindakannya melanggar perintah berkurung dan mengkritik penjawat awam ketika negara dilanda Covid-19.Pada pengumuman tersebut, Clark menyifatkan beliau telah memberikan komitmen penuh terhadap tugasnya.Bagaimanapun, beliau akui tindakan untuk terus memegang jawatan akan mengganggu usaha kerajaan terhadap tindak balas Covid-19.

Sebelum itu, Perdana Menteri Jacinda Ardern berkata Clark boleh dipecat, namun perkara itu tidak dibuat ketika itu bagi mengelakkan gangguan terhadap usaha kerajaan melawan pandemik Covid-19.Setakat ini, portfolio Kementerian Kesihatan disandang Menteri Pendidikan Chris Hipkins buat sementara waktu.-AFP

See author's posts


Emas bukan sasaran realistik

DENGAN persiapan untuk Olimpik Tokyo terganggu disebabkan keadaan semasa akibat pandemik Covid-19, ratu terjun negara Pandelela Rinong merasakan sasarannya untuk meraih pingat emas Olimpik bukanlah satu sasaran yang realistik.

Penerjun berusia 27 tahun dari Kuching itu mengakui, walaupun menjadi impian dan harapannya untuk meraih pingat emas Olimpik, namun pingat perak atau gangsa dilihat sebagai lebih realistik disebabkan situasi yang telah menjejaskan jadual latihan dan pendedahan di luar negara.

Pandelela yang merupakan penerjun Malaysia pertama yang memenangi pingat Olimpik apabila memenangi pingat gangsa di London 2012, menjelaskan disebabkan Perintah Kawalan Pergerakan (PKP) dan prosedur operasi standard (SOP) yang ketat, sesi latihannya dikurangkan daripada dua sesi kepada satu setiap hari.

“Secara jujurnya, jika mahu membandingkan dengan perisapan untuk Olimpik sebelum ini, latihan sedia ada tidak mencukupi. Terdapat terlalu banyak perkara terjejas (akibat PKP) bukan sahaja latihan dengan hanya tinggal lima bulan sahaja lagi. Tetapi kita lihat bagaimana ia berlaku dan doakan yang terbaik.

“Persiapan boleh jadi lebih baik sekarang ini tetapi kita perlu ikuti SOP yang ketat. Diharapkan kita boleh mampu untuk beraksi dengan baik pada dua kejohanan besar (Piala Dunia Terjun pada April dan Olimpik pada Julai),” katanya, semalam.

Bagaimanapun, Pandelela yang memang pingat perak dalam acara terjun platform 10 meter seirama bersama Cheong Jun Hoong pada Olimpik Rio 2016, berjanji untuk berusaha sebaiknya untuk bertanding dan beraksi secara konsisten pada kejohanan-kejohanan tersebut.

Piala Dunia Terjun FINA di Tokyo dijadualkan pada 18-23 April merupakan kejohanan antarabangsa pertama untuk tahun ini, namun tertakluk kepada perubahan disebabkan Jepun telah meyambung sekatan sempadannya sehingga 7 Mac.

Sementara itu mengulas mengenai vaksin Covid-19, Pandelela berkata walaupun atlet juga perlu di vaksinkan untuk berlatih dengan selamat dan mewakili negara di kejohanan antarabangsa termasuk Olimpik Tokyo, namun barisan hadapan dan kumpulan berisiko tinggi perlu menjadi keutamaan.

“Saya percaya barisan hadapan dan kumpulan berisiko tinggi patut dapat keutamaan dahulu. Atlet berprestasi tinggi mempunyai sistem imunisasi yang lebih kuat daripada orang biasa lain, bagaimanapun kita perlu mendapatkan vaksin tepat masanya bagi membolehkan kita beraksi di Olimpik,” katanya.

Kementerian Belia dan Sukan (KBS) telah menghantar senarai 4,000 atlet dan pegawai yang akan mewakili negara kepada Menteri Koordinasi Program Imunisasi Covid-19 Kebangsaan Khairy Jamaluddin untuk diberikan keutamaan divaksin.

Malaysia menerima kumpulan pertama 312,390 dos vaksin Pfizer-BioNTech pada Ahad dan dijadualkan untuk menerima 182,520 dos lagi hari ini, dengan Program Imunisasi Covid-19 Kebangsaan (PICK) yang dilaksanakan dalam tiga fasa bermula hari ini, dengan Fasa 1 dari Februari hingga April 2021 untuk barisan hadapan melibatkan 500,000 orang.

Fasa 2 daripada April hingga Ogos, akan melibatkan warga emas berusia 65 tahun ke atas dan kumpulan berisiko tinggi dan orang kurang upaya melibatkan kira-kira 9.4 juta orang, manakala Fasa 3 daripada Mei tahun ini sehingga Februari 2022 akan meliputi warganegara dan bukan warganegara berusia 18 tahun ke atas dengan sasaran 13.7 juta orang.-Bernama

See author's posts


Tiga maut, nahas libatkan 50 kenderaan

KEADAAN sekitar kejadian kemalangan di sempadan negeri di timur Pennsylvania.• Foto AFP

POTTSVILLE: Sekurang-kurangnya tiga maut dan lebih 10 cedera dalam kemalangan melibatkan lebih 50 kenderaan sehingga menutup sebahagian sempadan negeri di timur Pennsylvania.

Bagaimanapun, menurut koroner daerah, Dr David J.Moylan, kerja-kerja menyelamat masih belum selesai kerana ada kenderaan yang terbakar dan jumlah kematian sebenar mungkin meningkat.

Nahas yang berlaku sekitar jam 10.30 pagi itu dipercayai berpunca daripada ribut salji yang mengaburkan penglihatan.

Kira-kira 50 kenderaan termasuk beberapa lori dan treler terlibat dalam nahas.

Kakitangan kecemasan dari empat daerah berbeza bergegas ke lokasi kejadian dan sehingga kini telah membawa kira-kira 20 pesakit ke hospital terdekat untuk rawatan.

Rakaman yang tular di media sosial pada Isnin menunjukkan nahas berlaku apabila sebuah treler berada di luar kawalan merempuh sebuah lori sampah. –AFP

See author's posts


Tolak PH, PN kata Awang Tengah

BELADIN: Rakyat Sarawak perlu menolak calon gabungan Pakatan Harapan (PH) dan Perikatan Nasional (PN), sebaliknya memberi sokongan padu kepada semua 31 calon Gabungan Parti Sarawak (GPS) di negeri ini.

Timbalan Pengerusi GPS, Datuk Amar Awang Tengah Ali Hasan berkata mereka perlu berbuat demikian lebih-lebih lagi PH kerana sejarah pahit dialami rakyat negeri ini ketika pemerintahan 22 bulan gabungan itu sebelum ini.

“Rakyat perlu ingat sejarah pahit yang ditinggalkan oleh PH semasa memegang tampuk pemerintahan,” katanya yang juga Timbalan Premier Sarawak.

Beliau berkata demikian ketika berucap pada majlis penyerahan surat hak milik tanah Seksyen 18 Kanun Tanah Negeri di bawah Inisiatif Baharu Penyukatan Tanah Hak Adat Bumiputera (NCR) di Dewan Masyarakat Beladin, di sini, hari ini.

PN pimpinan Tan Sri Muhyiddin Yasin merangkumi Parti Pribumi Bersatu Malaysia (BERSATU), PAS, GERAKAN, Parti Solidariti Tanah Airku (STAR) dan Parti Progresif Sabah (SAPP).

PH yang pernah memerintah negara selama 22 bulan selepas PRU-14 pada 2018 dianggotai Parti Keadilan Rakyat (PKR), DAP dan Parti Amanah Negara (AMANAH). PH dipimpin Datuk Seri Anwar Ibrahim.

PH dan PN turut meletakkan calon untuk mencabar GPS dalam Pilihan Raya Umum ke-15 (PRU-15) ini.

Awang Tengah berkata, GPS juga perlu mendapat sokongan padu rakyat Sarawak pada PRU-15 ini bagi memastikan Sarawak dapat menuntut peruntukan yang lebih besar.

Katannya, Sarawak berhak untuk menerima agihan peruntukan yang lebih besar dari Kerajaan Persekutuan untuk menyediakan infrastruktur yang lengkap di wilayah ini.

“Sebab itu GPS perlu menang besar termasuk calon muka baharu GPS di Parlimen Batang Lupar ini, iaitu Mohamad Shafizan Kepli. Saya meminta penduduk di sini untuk memberi sokongan.

“Harus diingat apabila kita menang besar, suara wakil kita akan lebih lantang termasuk memperjuangkan agihan peruntukan yang lebih besar, yang sememangnya menjadi hak Sarawak sebagai salah satu wilayah yang membentuk Malaysia,” katanya.

Beliau juga mengingatkan parti politik yang bertanding supaya tidak memainkan isu kaum dan agama.

“Sarawak stabil kerana rakyatnya bersatu dan bekerjasama. Kita ada lebih kurang 40 suku kaum dan harus diingat, tiada satu kaum yang boleh memerintah secara solo di Sarawak melainkan ada kerjasama.

“Begitu juga isu agama, jangan sesekali diapi-apikan dan seandainya kita terpengaruh, maka rakyat akan berpecah,” katanya.

Pada majlis ityu, beliau menyampaikan 50 surat hak milik tanah kepada 39 penerima bagi kawasan Entebu-Selambong/Muton serta menyerahkan 37 surat hak milik tanah kepada 35 penerima bagi kawasan Sungai Bras, Beladin.

Hadir sama ialah Ahli Dewan Undangan Negeri (ADUN) Beting Maro Razaili Gapor, bekas Ahli Parlimen Batang Lupar Dato Sri Rohani Abdul Karim dan calon GPS, Mohamad Shafizan Kepli.

Oleh RYNNA SHA’ERRA

See author's posts


1,000 KIR terima bantuan makanan

KUCHING: Seramai 1,000 Ketua Isi Rumah (KIR) telah menerima satu lagi
pusingan bantuan makanan daripada Presiden Parti Bersatu Rakyat Sarawak (SUPP),
Datuk Sri Dr Sim Kui Hian, kelmarin.

Sebelum ini, sebanyak 8,000 keluarga telah mendapat manfaat daripada
bekalan ini yang menelan jumlah sebanyak RM200,000 sejak SUPP mula
mengedarkannya pada 23 Mac lalu.

“Tanpa kemurahan hati daripada penderma dan pertambahan peruntukan dari
geran Projek Kecil Luar Bandar (MRP) Batu Kawa, mungkin kita tidak dapat
mengedar kepada 8,000 keluarga sekiranya ia cuma bergantung kepada bantuan
makanan yang diperuntukan oleh kerajaan yang berjumlah RM200,000 untuk cuma
4,000 keluarga di setiap kawasan dewangan undangan negeri, “ katanya.

Seterusnya, beliau menyeru segelintir masyarakat supaya tidak bermain
politik dengan membuat fitnah dan tuduhan tidak berasas bahawa bantuan makanan
ini cuma berjumlah kurang dari RM100.

See author's posts


Operasi sanitasi diteruskan

EARL ANEK

BINTANGOR: Pelbagai usaha dijalankan oleh kerajaan untuk mengekang
penularan wabak pandemik Covid-19 diteruskan ditempat-tempat awam.

Operasi sanitasi atau operasi nyahcemar kerap dijalankan bagi memutuskan
rantaian penularan Covid-19.

Jabatan Bomba dan Penyelamat Malaysia (JBPM) Bintangor bekerjasama dengan
Majlis Daerah Meradong dan Julau (MDMJ) menjalankan operasi sanitasi di dua
tempat awam.

Ketua Balai Bomba dan Penyelamat (BBP) Bintangor, PPgB Nicholas Belulin
berkata, dua tempat awam yang menjalani proses sanitasi kelmarin ialah Pusat
Penjaja Bintangor dan kawasan pondok rehat Tebingan Sungai Bintangor.

“Operasi sanitasi ini melibatkan seramai lapan anggota bomba dan lima
kakitangan MDMJ.

“Operasi bermula pada jam kira-kira jam 2.00 petang hingga 4.00
petang,” katanya menerusi satu kenyataan kepada media, petang kelmarin.

Tambahnya, operasi sanitasi di Pusat Penjaja Bintangor bermula pada jam
2.10 petang hingga jam 3.00 petang.

“Manakala untuk kawasan pondok rehat Tebingan Sungai Bintangor bermula
pada jam 3.10 petang hingga 3.40 petang.

“Proses decon dijalankan ke
atas petugas selepas selesai operasi sanitasi tersebut,” ujarnya.

See author's posts


Tiga perompak bertopeng jadi buruan polis

KUCHING: Tiga lelaki yang belum dikenal pasti identitinya tergamak memotong lima grill tingkap untuk menyeludup masuk ke dalam sebuah rumah kini dalam buruan pihak polis.

Kejadian berlaku sekitar 2.00 pagi tadi di sebuah rumah beralamat di Taman Desa Paul, Penrissen, Kota Sentosa diceroboh masuk oleh tiga lelaki bersenjata dan licik kerana bertopeng untuk menutup identitinya.

Ketua Polis Daerah Padawan, Supt Abang Zainal Abidin Abang Ahmad berkata, pemilik rumah yang tidur di tingkat bahagian atas itu dikejutkan oleh tiga lelaki bersenjata dan turut menggerakkan rakan serumahnya yang sedang todur di dalam bilik berasingan sebelum mengikat mereka dengan kabel telefon.

Beliau berkata hasil siasatan awal, antara barangan yang dicuri ialah rantai emas, wang tunai berjumlah RM3,200, beg dan pasport antarabangsa.

“Ketiga-tiga perompak sempat mengambil sebilah pisau dari dapur rumah berkenaan.

“Kedua-dua mangsa diarah masuk ke dalam bilik lain ketika perompak mengeledah rumah mangsa.

“Perompak keluar dari rumah pada 4.40 pagi dan pemilik rumah (mangsa) sempat membuka ikatan kabel telefon,” jelasnya.

Abang Zainal berkata, polis sedang menyiasat dan menggesa orang ramai yang mempunyai maklumat untuk memaklumkan kepada polis.

Oleh Connie Chieng

See author's posts


Lelaki tidur di atas jalan raya

MIRI: Gara-gara mabuk melampau, seorang lelaki tidur di atas jalan raya di Jalan Bintang di sini tanpa menghiraukan orang awam yang melalui kawasan berkenaan.

Dalam kejadian sekitar 1.00 petang itu, orang ramai pada mulanya menyangka lelaki tersebut maut terjatuh dari sebuah bangunan hotel di situ.

Bagaimanapun, lelaki tersebut tersedar selepas dikejutkan oleh pengawal keselamatan hotel berkenaan.

Sepasukan anggota polis peronda turut tiba di lokasi sebaik menerima maklumat kejadian itu.

Lelaki itu kemudiannya dinasihatkan supaya tidak tidur di tempat kurang selamat kerana boleh membahayakan keselamatan dirinya.

See author's posts


Rakyat Australia bakal diberi vaksin Covid-19

MOSCOW: Rakyat Australia dijangka boleh mendapatkan vaksin COVID-19 menjelang awal tahun depan, lapor agensi berita Sputnik, memetik Perdana Menteri Scott Morrison.

“Penduduk Australia akan diberikan vaksin COVID-19 secara percuma pada 2021 jika percubaan berjaya,” kata Morrison dalam satu kenyataan pada Isnin.

Kerajaan Australia sudah mencapai perjanjian pembekalan dan pengeluaran bernilai AUD1.7 bilion dengan syarikat farmaseutikal, yang akan memastikan vaksin percuma tersedia sepanjang 2021.

“Berdasarkan perjanjian itu, Universiti Oxford/AstraZeneca dan Universiti Queensland/CSL akan menyediakan lebih 84.8 juta dos vaksin untuk penduduk Australia, hampir keseluruhannya dihasilkan di Melbourne, sebagai permulaan 3.8 juta dos vaksin oleh Universiti Oxford pada Januari dan Februari 2021,” kata kenyataan itu.

Namun, Morrison menegaskan tiada jaminan vaksin itu terbukti berjaya.Australia mempunyai lebih 26,200 kes COVID-19 yang disahkan dengan lebih 750 kematian. Lebih 22,400 orang pulih. Negeri Victoria yang paling teruk diancam  mempunyai lebih 19,500 kes disahkan.

Pada Isnin, Victoria melaporkan 41 kes baharu, kenaikan  terendah dalam sehari dicatatkan negeri ini sejak akhir bulan Jun (41 kes baharu dilaporkan pada 27 Jun).

Perdana Menteri Victoria Dan Andrews pada Ahad berkata langkah-langkah sekatan akan dilonggarkan di negeri ini mulai 13 September.-Bernama

See author's posts


SINAR PANDELELA TIKA KEKELAMAN

DALAM kekelaman bawaan pandemik Covid-19 yang sedang menyelubungi seluruh dunia, penerjun Malaysia Pandelela Rinong ak Pamg membawa berita yang berupa secarik sinar yang menyimbahi setiap jiwa.

Gadis berusia 28 tahun yang berasal dari Kampung Jugan, Bau, Sarawak ini, muncul sebagai satu-satunya atlet kontinjen Malaysia yang telah meraih pingat emas dalam acara sukan air di Fina Diving World Cup 2021 pada 5 Mei lepas.

Sudah tentulah kebanggaan kita semua memuncak apabila memikirkan bahawa sosok seorang gadis berketinggian 159 sentimeter (lima kaki tiga inci) itu muncul gah dengan menepiskan penerjun tuan rumah Matsuri Arai dari Jepun ke tangga kedua dan meninggal jauh mata perolehan oleh Caeli McKay dari Kanada di Tokyo Aquatic Centre.

“Pande Lela,” seloroh seorang sahabat dalam loghat Melayu Sarawak, dengan pujian menggunung terhadap gadis yang lahir pada 2 Mac 1993 di Kampung Jugan, Bau itu.

Saya kira sahabat saya itu sebenarnya menyindir saya yang selalu menyalahejakan nama Pandelela Rinong sebagai PANDALELA.

“Untuk kau supaya ingat ejaan betul namanya, sentiasa ingatlah ungkapan saya ini ‘pande Lela’. Yang engkau nak kaitkan nama agam itu dengan ‘panda’ buat apa?” usiknya berterusan.

Begitulah, Pandelela Rinong yang berjaya besar di persada dunia dalam kegiatan yang diminatinya secara mendalam.

Prestasinya meningkat dalam cara yang gemilang sekali. Ketika dia mewakili Malaysia pada Olimpik Musim Bunga pada 2008 dia muncul di tangga ke-27 dalam acara terjun 10 meter platform.

Pada tahun 2010 dia menang pingat emas di Sukan Komanwel.

Pada 16 Julai 2019 Pandelela Rinong merupakan penerjun Malaysia yang mara ke final di Kejohanan Terjun Dunia ke-18 di Gwangju, Korea Selatan.

Meraih slot kedua di Sukan Olimpik 2020 di Tokyo menerusi acara 10 meter platform individu.

Tidak mengapalah kritikan-kritikan yang pelbagai yang muncul selepas kejayaan beliau itu.

Jawapan Pandelela bahawa yang utama baginya ialah kejayaannya dalam acara yang beliau tekuni, minati dan iltizami.

Apa jua bentuk pengiktirafan terserah kepada perspektif masing-masing pihak.

Ikhtibar signifikan sebalik kejayaan Pandelela ini untuk kita semua ialah lakukan apa jua yang kita idamkan.

Tumpukan sepenuh perhatian dan iltizam sepenuh jiwa raga, dan raihlah kejayaan semampu upaya.

Teringat saya kepada ungkapan Pak Sako: Nama yang harum tak payah dicari, jika layak (ia) datang sendiri.

See author's posts


PETARA, BUNSU PETARA, ANTU

Tusun Ke-51

KUASA MISTIK ANTU: SITAN, JIN, IBLIS

Bepelasarka  penemu  litericha, agama Monoteismse, Politeisme, Panteisme, Animisme enggau Sains Spiritual (Spiritual Science), kuasa dunya mistik tauka ‘alam ghaib’  dibagi ngagai  tiga raban iya nya: (1) Kuasa mistik Petara (God, Almighty, Tuhan) (2) Kuasa mistik Bunsu Petara (Dewa, Diety)  (3) Kuasa mistik Antu (Sitan,  Jin, Iblis). Sida tu seraban ari ‘supernatural being’ ti diau ba dunya ti enda ulih peda tauka digusung mensia dunya. Semina mensia ti bisi ngembuan kuasa mistik aja ulih  bekaul tauka datai ba dunya sida tu.

Terima kasih ke jurai sekeda kitai Iban dalam FB ku pasal ANTU. Lebih kurang sama mih penemu kitai Iban pasal ANTU. Dalam jalai pengidup kitai Iban utai ti nyelai sereta enda ulih peda nya antu magang tang bisi ga bida mayuh bansa ANTU jai, ANTU manah. Pekara tu udah disebut aku dalam tusun artikel ti udah pansut dulu suba. Genap bengkah bansa di dunya tu bisi bansa ANTU kediri empu lalu disebut ngena nama ti bebida: dalam English disebut ghost, specter, phantom, wraith, spirit, demon, genie, incubus, devil enggau ti bukai bepanggai ba penyadi semengat mensia ti parai.  Sekali tu aku deka mai pemacha mansik ANTU nitihka penemu Sains Spiritual.

PENEMU SAINS SPIRITUAL

Nitihka penemu Sains Spiritual, udah tubuh mensia mati lalu luluh sekeda ari energi ari tubuh nya tadi disebut roh @ ‘tubuh halus’ tau nyadi Antu: Sitan, Iblis. Bala antu nya tama ke menua ti enda dipeda ‘alam ghaib.’ Tauka ‘Buvalooka.’ Dalam agama Adat Iban menua nya disebut Sebayan. Sekeda mensia nyebut nya menua ketujuh ari Neraka. Sekeda Antu nya mega agi sesindau di dunya mensia. Nya mih kebuah mayuh mensia madahka diri kala meda tauka ninga bunyi Antu. Antu-antu  nya apin tama ke menua ti manah ti disebut Serega.

Maya kitai mensia mati, penunga semengat kitai ila bepanggai ba mayuh bengkah pekara baka: (1) Pemanah enggau penyai ati sereta pikir kitai mensia ti bekaul enggau gaya idup  kitai di dunya mensia. (2) “Ego” kitai – reti nya semengat tauka spiritual – chara kitai mensia seiku-seiku ngumbai diri empu sapa diri empu. Sekeda Saintis Sosial nyebut ‘ego’ tu ‘harga diri’ sereta  penyumbung ati “keangkuhan”. Ego  mega ulah mensia ti sumbung dualisme  enggau Tuhan. Dualisme, reti nya  mikirka diri empu aja  ti  nadai kaul enggau Petara (God Almighty, Tuhan). Ego mega dikena mensia empu ngelala diri empu ngena lima pengasai (senses).  Pikir  enggau pemandai “Intelek”  lalu ukai ngelala diri empu ngena  ati “jiwa”  atau Petara (Tuhan)  ba diri empu. (3)  Pengawa ti digaga kitai maya ti idup di dunya. (4) Tikas sereta chara “praktik spiritual” sembiang enggau sampi nitihka agama tauka pengarap diri empu  ti digaga kitai mensia maya ti idup. (5) Nasit diri empu “luck, fate” (6) Gaya pemati – mati merinsa, mati kena eksiden tauka mati senang ati. (7) Chara tauka bansa pendam endur nganjung bangkai. (8) Ritual-ritual (sembiang enggau sampi dalam agama sereta pengarap) ti engkeman enggau penemu spiritual ti digaga peturun kitai mensia ke mati ulih mantu semengat  mensia.

KEBUAH DISADANG NYADI ANTU

Udah kitai mensia parai, semengat mensia ti disadang nyadi ANTU laban:

(a)       Maya idup di dunya sida mayuh juluk ati ti apin ulih japai

(b).      Mayuh utai ngachau dalam ati enggau tubuh diri empu baka ati ti muras, takut, begedi, bam enggau ti bukai.

(c)        Mayuh litan apin suman dalam pikir enggau ati mensia.

(d)       Ngembuan tikas ati sumbung ‘ego’ ti tinggi

(e)       Sida ti selalu meri pengerugi, penyai sereta ngemedis mensia bukai.

(f)        Sida ti enda chukup “praktik spiritual” sembiang, besampi nitihka agama tauka pengarap diri empu lalu enda nyerahka pikir, tubuh enggau penemu diri empu ngagai Petara (God Almighty, Tuhan)

Nya alai, semina orang ti udah datai ba tikas spiritual 50 pesen tauka 60 peseN sereta ngembuan ati sumbung “ego” ti baruh ulih ngenataika diri ngagai menua Serega lalu enda nyadi ANTU. Mensia bukai ti kurang tikas spiritual kurang ari 50 pesen disadang deka datai di menua Nereka lalu engka  nyadi ANTU. Semua semengat “tubuh rohani” di Neraka nya ANTU magang taja mayuh bansa antu nitihka tikas spiritual ‘tubuh rohani, roh’ nya

Kelimpah ari nya, mensia ti ngembuan  adat basa sereta manah ati tang enda ngembuan tikas penguat spiritual kurang  tingg ari 50 pesen arap sereta sembiang muji   Petara (God Almighty) mega disadang  semengat sida nya engka tau nyadi ANTU. Kebuah pia, laban semengat sida nya disadang deka diserang bala ANTU bukai ti lebih tinggi tikas ari sida nya baka utai ti nyadi di dunya mensia: sapa ti bekuasa  sereta kering nya mih orang ti tan idup lama. Ngena kuasa enggau pengering tubuh mistik sida, ANTU: jin, iblis, sihir @ energi negatif tikas tinggi nya nguna tubuh mistik sida ngelaban semengat ‘tubuh rohani’  sida ti  manah adat basa sereta lemi nya. Ujung-ujung  semengat ‘tubuh rohani’ nya  alah lalu nyerahka diri lalu nyadi ANTU: energy negatif.

PENGARAP LEMI MUDAH NYADI ANTU

Udah mati ila semengat kita mensia enda mudah nyadi ANTU enti kitai; chukup sembiang, besampi nitihka agama tauka pengarap diri empu lalu nyerahka pikir, tubuh enggau penemu diri empu ngagai Petara (God Almighty) @ tinggi tikias spiritual dalam tubuh enggau semengat. Ngena simpul penemu ti pandak, kitai mensia ti ngembuan pikir sereta ulah ti manah maya ti idup di dunya,  maya parai ila semangat kitai enda nyadi ANTU.

Taja pia, bisi ga semengat mensia ti udah mati ti ngembuan tikas spiritual tinggi lebih 50 pesin nyadi ANTU: ambi ke chunto  baka tikas spiritual Orang Sante ti 70 pesen. Kebuah pia,  laban  ANTU  ti disebut ‘supernatural being, superior evils’ ti kuat baka sida “SITAN, JIN, IBLIS, SIHIR“ ti datai ari tikas Ke-5  Neraka sama tikas spiritual enggau Orang Sante nya  lalu ulih ngelaban lalu mai sida nya nyadi ANTU. Taja pia, ukai ga semua ANTU nya nyadi Sitan, Jin, Iblis, Sihir. Ambi ke chunto, Antu Sebayan nya bansa ANTU ari semengat mensia ti udah parai.

Reti nya  tikas spiritual Orang Sante enggau ANTU: Sitan, jin, iblis, sihir  nya sama, pia?  Au, betul tang bida iya baka tu: Orang Sante besembiang sereta besampi  ‘praktis spiritual’ lalu nyerahka tubuh, pikir, reta tengkira, ego enggau ti bukai sida  ambika sida ulih besaum pengidup sereta begempung enggau Petara (God Almighty) tang ‘The Supernatural being, superior evils’ tauka mensia ti ngembuan tikas spiritual tinggi, maya sida mati ila besembiang sereta besampi ngulihka kuasa mistik ‘supernatural’ kena sida ngelaban asuh Petara (God Almighty) lalu ngerusak tubuh enggau semengat mensia dunya.

Nya mih ANTU ti bisi kaul enggau  enggau kuasa mistik  ‘alam ghaib’  di dunya tauka menua Orang Mati ti disebut kitai Iban Sebayan. Penemu mensia ari genap bengkah   raban bansa pasal  ANTU sereta chara mutarka penusah ketegal Antu nyau deka sama. Nya nunjuka ANTU endang amai bisi (wujud) di dunya mensia.  Nya alai bejimat-jimat lalu nguna pikir ‘spiritual’ ti tinggi  kena kitai mensia mutarka penusah tegal  ANTU.  Nya alai, enti pemacha  bisi utai deka ditanya tauka deka bebagi penemu pasal tiga kuasa mistik nya, tau SMS  HP: 01114019115 / 0138475146.  Pia mega pemacha tau ngirumka cherita sereta gambar pasal kuasa ‘alam ghaib’ nya ngagai Inbox FB aku.

See author's posts


Komitmen GPS makmurkan Sarawak – Awang Tengah

KUCHING: Manifesto Gabungan Parti Sarawak (GPS) adalah akujanji dan komitmen GPS untuk memastikan Sarawak terus stabil, maju dan makmur dan ini merupakan satu perjuangan

Timbalan Pengerusi GPS, Datuk Amar Awang Tengah Ali Hasan berkata, GPS harus bergerak dengan satu hala tuju yang sama.

“Manifesto ini menumpukan kepada lima tonggak utama yang berpaksi kepada 25 teras.

“Dalam pilihan raya parlimen kali ini kita mahu kemenangan yang besar supaya suara kita di parlimen akan bertambah kuat.

“Kita akan terus memperjuangkan hak dan kepentingan kita yang terhakis baik secara sengaja mahupun tak sengaja agar ianya dikembalikan kepada sarawak,”katanya.

Beliau berucap pada majlis pelancaran manifesto GPS PRU15 di Pusat Konvensyen Borneo (BCCK) di sini, malam ini.

Katanya, dengan kemenangan yang besar, GPS juga akan terus berjuang untuk membela hak rakyat Sarawak.

“Rakyat Sarawak berhak untuk mendapatkan peruntukkan yang lebih banyak dari Kerajaan Persekutuan untuk meningkatkan lagi pembangunan infrastruktur dan kemudahan asas seperti jalan raya, jambatan, bekalan air dan elektrik, dan sistem telekomunikasi.

“Malah, rakyat Sarawak berhak untuk mendapatkan lapangan terbang dan pelabuhan yang lebih moden, efisen dan berhak untuk mendapatkan infrastruktur pendidikan dan kesihatan yang lebih baik dan bertaraf tinggi.”

“…Dan rakyat Sarawak berhak untuk mendapatkan kemudahan perumahan yang selesa dan mampu milik, “ katanya.

Beliau turut menyatakan bahawa Sarawak berhak untuk mendapatkan peruntukkan yang besar bagi menyediakan estet perindustrian dan premis peniagaan untuk membantu meningkatkan perusahaan kecil dan sederhana.

“Kita mahu mewujudkan ekosistem yang kondusif untuk pembangunan semua sektor ekonomi, termasuk sektor ekonomi hidrogen, ekonomi hijau dan ekonomi circular.

“Sehubungan itu kita juga mahu Kerajaan Persekutuan bersama-sama untuk meningkatkan aktiviti ekonomi, memperbanyakkan program untuk meningkatkan taraf hidup masyarakat sekali gua membasmi kemiskinan.

“Inilah perjuangan kita, dan kita harus bekerjasama, bersatu-padu demi memastikan kejayaan yang mutlak dalam PRU ke-15 kali ini agar masa depan Sarawak akan lebih terjamin dan gemilang,” katanya.

AZREEN KERIA

See author's posts


PENGUNCIAN MENYELURUH DI SARAWAK

KUCHING: Sarawak akan melaksanakan Perintah Kawalan Pergerakan (PKP) bermula 29 Mei sehingga 11 Jun.

Pengerusi Jawatankuasa Pengurusan Bencana Negeri Sarawak (JPBNS), Datuk Amar Douglas Uggah Embas memberitahu sidang media semalam, tindakan drastik itu terpaksa diambil untuk mengawal jangkitan Covid-19 sebelum situasi yang lebih parah boleh berlaku.

Keputusan dibuat memandangkan kes yang semakin meningkat, dan diparahi oleh keadaan virus varian membimbangkan (VOC) juga terkesan, manakala sebahagian besar kluster tercetus akibat pematuhan prosedur operasi standard (SOP) yang lemah, terutamanya semasa sambutan Hari Raya Aidilfitri baru-baru ini, tambahnya.

Kes Covid-19 yang dilaporkan semalam telah mencatatkan 772 kes baharu di seluruh Sarawak, menjadikan kumulatif kes positif berjumlah 44,738 yang meletakkan Sarawak di tangga kedua tertinggi di seluruh negara selepas Selangor (yang mencatat 2,675 kes).

“Hari ini juga kita telah merekodkan jumlah kes kematian disebabkan jangkitan Covid-19 yang paling tinggi, 9 kes kes,” jelasnya.

Jumlah kematian itu telah meningkat dari purata satu kematian sehari pada bulan Mac (dengan jumlah 29 kematian), kepada purata dua kematian sehari pada bulan April (69 kematian) manakala setakat 27 Mei 2021 meningkat kepada 91 kes yang menjadikan purata kematian menjadi tiga.

Sebelum ini, Sarawak  telah melaksanakan Perintah Kawalan Pergerakan Bersyarat (PKPB) dengan SOP yang diperketatkan mulai 12 Mei lepas.

Tambahnya, akibat situasi Covid-19 di Sarawak yang semakin meruncing kapasiti katil unit rawatan intensif (ICU) sekarang berada di paras kritikal dengan sebanyak 81 kes Covid-19 masih dalam keadaan kritikal di wad ICU termasuk 31 kes yang memerlukan alat bantuan pernafasan.

“JPBN ingin menasihatkan kepada orang ramai, terutamanya mereka yang akan menyambut Hari Gawai agar mematuhi SOP yang telah dikeluarkan.

“Sambutlah Gawai dengan ahli keluarga yang tinggal serumah sahaja atau di “bilik” (rumah panjang) masing-masing atau menggunakan teknologi berhubung secara maya.”

Uggah menasihatkan agar budaya balik rumah panjang, “ngabang”, menganjur aktiviti sabung ayam dan seumpamanya dielakkan buat sementara sebagai tanda menyayangi dan melindungi keluarga, jiran dan rakan.

“Budaya, tradisi, adat dan identiti kita tidak akan hilang tanpa meraikan perayaan tahun ini,” tegas beliau.

Oleh NUR AIN OTSMAN

See author's posts


Bubur lambuk diedar percuma secara pandu lalu di Kampung Tengah Sri Aman

SIMANGGANG: Jawatankuasa Kemajuan dan Keselamatan Kampung (JKKK) dan Jawatankuasa Pengurusan Masjid Lama (MASLA) Kampung Tengah Sri Aman meneruskan tradisi menjelang sambutan Ramadan dengan mengedarkan bubur lambuk secara percuma kepada orang ramai.

Pengerusi JKKK Kampung Tengah, Ketua Kampung Kiffle Morni berkata komitmen tinggi yang telah ditunjukkan oleh ahli jawatankuasa itu di sepanjang persediaan menyediakan bubur lambuk sangat membanggakan sehingga dapat menghasilkan 650 bekas.

Katanya, program itu diadakan bertujuan mengimarahkan lagi sambutan Ramadan serta sebagai salah satu usaha mengukuhkan semangat kerjasama dan merapatkan hubungan diantara ahli JKKK dan MASLA.

“Semasa tibanya Ramadan, inilah semangat yang kita mahukan apabila kita berkumpul bersama-sama, memasak bersama-sama dan berkongsi rezeki dengan yang lain.

“Alhamdulillah, kesemua kerja-kerja persediaan ini seperti menyediakan bahan, memasak dan membungkus serta mengagihkan semuanya dilakukan oleh golongan ahli JKKK dan MASLA disini,” katanya.

Dalam pada itu, Kiffle menjelaskan konsep yang digunakan pada kali ini menggunakan kaedah pandu lalu kepada orang awam yang melalui jalan Kampung Tengah dan simbolik pengagihan bubur lambuk itu telah disempurnakan oleh Residen Bahagian Sri Aman, Abang Mohamad Porkan Abang Budiman.

Turut hadir Temenggung Mohammad Shah Achang, Penghulu Abang Norin Abang Noruddin, Penghulu Zamari Morsidi serta ketua-ketua masyarakat Lemanak dan Ladong.

See author's posts


Siap sepenuhnya Oktober ini

KOTA SAMARAHAN: Pembangunan kompleks SARA Cocoa Cluster di Lembaga Koko Malaysia, Kota Samarahan bakal siap sepenuhnya pada bulan Oktober ini.

Timbalan Menteri Perusahaan Perladangan dan Komoditi (KPPK), Willie Mongin berkata, SARA Cocoa Cluster adalah kawasan penanaman koko yang tertumpu di Sebuyau, Asajaya, Kota Samarahan dan Padawan yang turut melibatkan kawasan parlimen Puncak Borneo.

“SARA Cocoa Cluster dicadangkan untuk diperluaskan lagi sehingga merangkumi kawasan Tebedu dan Serian.

“Di Sarawak, keluasan tanaman koko adalah seluas 860 hektar dengan seramai 1, 138 orang pekebun kecil koko,” katanya pada sidang media selepas mengadakan lawatan kerja di Lembaga Koko Malaysia, Kota Samarahan, semalam.

Tambahnya, program pembangunan ini merupakan ‘game changer’ di peringkat huluan koko yang telah dirangka oleh Kementerian Perusahaan Perladangan dan Komoditi (KPPK) dan dilaksanakan mengikut konsep ‘Farm to Table’ iaitu model ‘beans to chocoloate.’

“Melalui pelaksanaan program ini, pengeluaran biji koko dan pendapatan pengusaha koko serta komuniti setempat dapat ditingkatkan.

“Pekebun kecil koko pula diberi bantuan subsidi bagi tanaman baru yang berpotensi untuk dimajukan,” ujarnya lagi.

Selain itu, bantuan turut diberikan kepada pekebun kecil yang hendak meluaskan kebun atau menggantikan kebun yang tidak lagi ekonomik untuk diselenggarakan.

“Permintaan koko negara kita meningkat setiap tahun, jelas ini menunjukkan industri ini masih relevan.

“Sebagai pengeluar biji koko minor, kita harus berbangga kerana kebanyakan sampel dari negara kita tergolong dalam 50 sampel terbaik dunia,” jelasnya lagi.

Kementeriaanya juga akan berusaha untuk meningkatkan harga koko di peringkat antarabangsa dengan mengadakan rundingan bersama negara pengeluar koko sekali gus berbincang menstabilkan harga komoditi ini di peringkat pasaran dunia.

Oleh Nur Ain Otsman

See author's posts


Bina bonggol jalan ke Batu Niah

Adum Liu

BATU NIAH : Jalan utama yang lurus menuju ke pekan Batu Niah perlu ada beberapa ‘bonggol jalan’ untuk keselamatan pengguna jalan raya.

Kapitan Pui Kuan Pheng ketika ditemui di sini semalam berkata, pihak berkuasa tempatan perlu mengutamakan keselamatan orang ramai dengan mewujudkan ‘bonggol jalan’ untuk memperlahankan pergerakan kenderaan disebabkan jalan raya yang lurus.

Katanya, pekan Batu Niah yang turut mengecapi limpahan pembangunan dan rakyatnya semakin makmur kini memiliki banyak kenderaan dan bukan seperti dahulu.

“Saya mohon kepada pihak berkuasa tempatan supaya peka dengan keselamatan orang ramai terutamanya pelajar sekolah.

“Selaku Kapitan Batu Niah, saya sangat berharap pihak berkuasa tempatan supaya memantau keadaan kawasan tersebut,” jelasnya.

Tambahnya, pelbagai jenis kenderaan yang melalui jalan itu didapati bergerak dengan laju dan telah banyak kali berlaku kemalangan maut.

“Semalam telah berlaku kemalangan antara sebuah motosikal dengan kereta, namun bernasib baik tidak berlaku kemalangan muat,” katanya.

See author's posts


RISDA terima peruntukan RM32.2 juta

KOTA SAMARAHAN: Pihak Berkuasa Kemajuan Pekebun Kecil Perusahaan Getah (RISDA) Sarawak menerima peruntukan keseluruhan berjumlah RM32.2 juta bagi melaksanakan program pembangunan 128,000 pekebun getah pada tahun ini.

Daripada jumlah itu, RM25.3 juta khusus diperuntukkan untuk penanaman semula bagi Rancangan Malaysia Kesepuluh(RM Ke-10) dan Rancangan Malaysia Kesebelas (RM Ke-11) membabitkan kawasan seluas 10,798.7 hektar.

Menteri Pembangunan Luar Bandar, Datuk Dr Abdul Latiff Ahmad berkata, RISDA mendapat kerjasama baik dari semua agensi di Sarawak terutama Pejabat Tanah dan Survei dalam membantu menyampaikan perkhidmatan kepada pekebun kecil dengan kejayaan keluasan tanaman semula seluas 27,000 hektar selama 10 tahun RISDA ditubuhkan di Sarawak.

“Pemerkasaan pekebun kecil di Sarawak akan terus diberikan perhatian oleh kerajaan dengan memperkenalkan inisiatif dan bantuan bagi memastikan kelangsungan ekonomi luar bandar dapat ditingkatkan seterusnya menyumbang kepada ekonomi negara,” katanya.

Beliau berkata demikian ketika berucap pada Majlis Perasmian Pejabat RISDA Negeri Sarawak, di sini semalam.

Pembinaan bangunan pejabat RISDASarawak bernilai RM 8 juta adalah bagi memastikan tanggungjawab kepada pekebun kecil dilaksanakan dengan cemerlang dalam usaha menyampaikan perkhidmatan terus kepada golongan berkenaan.

RISDA mempunyai empat pejabat bahagian di Sarawak iaitu di Samarahan, Betong, Sibu dan Miri selain 13 pejabat stesen dengan kekuatan seramai 242 orang kakitangan.

Tambahnya lagi, Kementerian Pembangunan Luar Bandar(KPLB) telah memperuntukkan RISDA sebanyak RM 521 juta untuk menguruskan program-program pembangunan yang melibatkan pemerkasaan program tanam semula dan peningkatan pendapatan pekebun kecil melalui aktiviti keusahawanan.

Peruntukan ini adalah untuk mempergiatkan aktiviti pembangunan pekebun kecil melalui Program Pembangunan Hasil Baharu Agro Makanan serta memperbanyakkan program ‘touch point’.

Oleh Nur Ain Otsman

See author's posts


PPE bernilai RM6.5 juta tiba di kuching

ALEXANDRA LORNA

KUCHING: Sejumlah RM6.5 juta PPE dari China di bawah Pakej Bantuan Sarawakku Sayang
yang tiba dengan menggunakan MAS Kargo pada 9 April yang lalu, telah diagihkan
di 33 fasiliti kesihatan seluruh Sarawak.

Timbalan Menteri, Datuk Amar Douglas Uggah Embas berkata, pembelian ini
adalah susulan daripada peruntukkan Kerajaan Sarawak sebanyak RM10 juta yang
telah diumumkan oleh Ketua Menteri, Datuk Patinggi Abang Johari Tun Openg.

“Ini adalah untuk membeli peralatan pelindung diri (PPE) dari China
dan ia telah dibawa masuk menggunakan penerbangan Mas Kargo.

“Kita akan mengagihkan kepada tiga lagi fasiliti iaitu di Dalat, Mukah
dan Daro esok,” ujarnya dalam sidang media Covid-19 di Sarawak di Wisma
Bapa Malaysia, semalam.

Kata Uggah, dengan jumlah PPE yang telah diagihkan tersebut, bekalan PPE
untuk dua bulan di Sarawak adalah mencukupi.

“Jabatan Kesihatan Negeri Sarawak (JKNS) juga telah menempah PPE
tambahan bernilai RM7 juta dari China dan bekalan ini dijangka tiba pada minggu
pertama Mei.

“Kita sememangnya amat mengambil berat terhadap bekalan PPE di
Sarawak.

“Dan kita amat berbesar hati dan mengalu-alukan pihak swasta di
Sarawak ini terutamanya orang tempatan dalam menghasilkan PPE ini,” kata
beliau.

Beliau menambah ,hal ini juga boleh dijadikan peluang perniagaan kepada
mereka yang menghasilkan PPE di Sarawak di samping membantu pihak kesihatan di
negeri ini.

See author's posts


SARAWAK TUBUH BOUTIQUE AIRLINE

SPAOH: Kerajaan Sarawak merancang mahu menubuh sebuah syarikat penerbangan baharu dalam negeri ini yang dikenali sebagai Boutique Airline.

Ketua Menteri, Datuk Patinggi Tan Sri Abang Johari Tun Openg berkata, Boutique Airline itu nanti akan ditubuhkan di bawah syarikat Hornbill Skyways.

“Boutique Airline ini nanti merupakan sebuah syarikat penerbangan kecil serta mempunyai beberapa kapal terbang yang akan disewa dan beroperasi secara komersial.

“Dengan kata lain, penubuhan Boutique Airline akan memperkembangkan operasi Hornbill Skyways yang sebelum ini mempunyai lesen penerbangan namun tidak digunakan sepenuhnya terutama sekali tujuan komersial,” ujarnya pada Majlis Pecah Tanah Lapangan Terbang Landasan Pendek (STOLport) Bebuling di Spaoh, Betong.

Tambahnya, beliau juga pernah melihat dan membuat kajian mengenai modal operasi komersial penerbangan syarikat berkenaan bersama pihak pakar.

Kata Abang Johari, kajian mendapati operasi penerbangan komersial syarikat berkenaan melibatkan kos yang murah dan hanya memerlukan beberapa hab strategik tertentu untuk membawa masuk pelancong serta kargo ke Sarawak.

“Antara hub penerbangan yang sudah dikenal pasti untuk Boutique Airline ini nanti adalah Singapura, Kuala Lumpur, Bangkok dan Hong Kong.

“Justeru, diharap agar penubuhan Boutique Airline ini nanti akan dapat membantu Sarawak memiliki akses yang tersendiri dalam sektor pelancongan,” katanya.

Bagaimanapun rancangan menubuhkan syarikat Boutique Airline ini nanti tambah beliau akan diperhalusi semula sebaik sahaja selesai Pilihan Raya Negeri Ke-12 (PRN-12).

Turut hadir, Timbalan Ketua Menteri, Datuk Amar Douglas Uggah Embas, Menteri Muda Pengangkutan, Datuk Dr Jerip Susil, Ahli Parlimen Betong, Datuk Robert Lawson Chuat, penyandang kerusi Dewan Undangan Negeri (DUN) Layar, Datuk Gerald Rentap Jabu dan penyandang kerusi DUN Saribas, Mohammad Razi Sitam.

Terdahulu, Projek STOLport Bebuling, Spaoh ini mula dibina pada 18 Mac lalu dengan kos sebanyak RM108 juta dan dijangka siap pada 17 September 2023.

Oleh VALENTINE NGUMBANG

See author's posts


Dewan Rakyat lulus lima usul Kementerian Kewangan

KUALA LUMPUR: Dewan Rakyat meluluskan lima usul yang dibentangkan oleh Kementerian Kewangan malam tadi yang melibatkan pendanaan kerajaan serta percukaian.

Usul-usul yang diluluskan sebulat suara itu adalah Kumpulan Wang Pembangunan di bawah Akta Pendanaan Kerajaan 1983 (Akta 275), Perintah Kastam, Perintah Levi Keuntungan Luar Biasa, Perintah Duti Eksais dan Perintah Cukai Jualan.

Timbalan Menteri Kewangan I Datuk Seri Ahmad Maslan ketika membentangkan usul Pemindahan Wang Terbitan Pelaburan Kerajaan Malaysia (MGII) berkata pemindahan baki wang terimaan berjumlah RM27.0 bilion Terbitan Pelaburan Kerajaan Malaysia (MGII) sehingga akhir Mei 2023 di bawah seksyen 3(1) Akta Pendanaan Kerajaan 1983 (Akta 275) ke Kumpulan Wang Pembangunan.

Pemindahan itu dilaksanakan bagi membiayai sebahagian daripada keperluan pembelanjaan pembangunan 2023.

“Seksyen 4(b) Akta Pendanaan Kerajaan 1983 memperuntukkan bahawa terimaan daripada MGII hanya boleh dipindahkan kepada Kumpulan Wang Pembangunan setelah mendapat kelulusan Dewan Rakyat dengan resolusi,” katanya.

Selain itu, Ahmad juga membentangkan usul Perintah Kastam yang melibatkan, antara lain, lanjutan pengenaan duti lambakan produk keluli dan pengenaan duti eksais ke atas produk cecair atau gel bernikotin yang digunakan dalam rokok eletronik.

Bagi Perintah Levi Keuntungan Luar Biasa pula, Ahmad berkata, perintah itu dikenakan ke atas pengeluaran buah kelapa sawit di Semenanjung Malaysia, Sabah dan Sarawak pada kadar tiga peratus.

Mengenai Perintah Duti Eksais, Timbalan Menteri Kewangan II Steven Sim Chee Keong berkata, ia melibatkan bagi tujuan pengenaan duti eksais ke atas produk cecair dan gel bernikotin yang digunakan dalam rokok eletronik.

Sementara itu, katanya, Pewartaan Perintah Cukai Jualan pada 1 April 2023, adalah selaras dengan pengenaan duti eksais ke atas cecair atau gel bernikotin yang digunakan dalam rokok elektronik dengan kadar duti eksais sebanyak 40 sen bagi setiap milimeter, iaitu kadar yang sama seperti yang dikenakan ke atas cecair dan gel tanpa nikotin. – Bernama

See author's posts


Prestasi penjawat awam S’wak konsisten

KUCHING: Prestasi penjawat awam di dalam Perkhidmatan Awam Negeri Sarawak tetap konsisten dan tidak pernah menjadikan bekerja dari rumah sebagai satu kekangan atau isu besar untuk melaksanakan tugas ketika pandemik Covid-19 ini.

Ketua Menteri Datuk Patinggi Abang Johari Tun Openg berkata, amanah dan kepercayaan yang diberikan dilaksanakan dengan berintegriti.

“Saya bersyukur, di bawah kepimpinan Setiausaha Kerajaan Negeri Sarawak, Datuk Amar Jaul Samion, prestasi penjawat awam di dalam Perkhidmatan Awam Negeri Sarawak tetap konsisten dan tidak pernah menjadikan bekerja dari rumah sebagai satu kekangan atau isu besar untuk melaksanakan tugas.

“Oleh yang demikian, komitmen Perkhidmatan Awam amat diperlukan untuk mempermudah pelaksanaan rancangan PCDS 2030 dan memberikan sokongan yang diperlukan kepada Kerajaan negeri, sektor swasta dan rakyat,” katanya.

Beliau berkata demikian ketika berucap pada Hari Inovasi dan Integriti Jabatan Tanah Dan Survei (HIITS) 2021 di Dewan Santapan, Dewan Undangan Negeri (DUN) di sini, semalam.

Ketua Menteri berkata, Strategi Pembangunan 2030 Pasca Covid-19 (PCDS 2030) yang telah dilancarkan pada Julai lalu adalah langkah kehadapan untuk Sarawak menjadi negeri maju berpendapatan tinggi menjelang 2030.

“Pemilihan tema Hari Inovasi Dan Integriti Jabatan Tanah dan Survei Sarawak (HIITS) iaitu Transformasi Perkhidmatan Memacu Aspirasi 2030 sangat bertepatan bagi menyokong Strategi Pembangunan 2030 Pasca Covid-19 2030.

“Disebalik pelaksanaan strategi-strategi PCDS 2030 ini ia didorong oleh inovasi dan berdasarkan data-data yang konkrit.

“Strategi Pembangunan ini akan membawa rakyat Sarawak mengalami pembangunan pesat sekaligus meningkatkan kesejahteraan sosioekonomi rakyat dengan lebih banyak akses kepada peluang ekonomi,” katanya.

Mengenai Integriti, Abang Johari menyatakan JTS telah mempunyai Pelan Anti Rasuah Organisasi atau OACP (Organization Anti-Corruption Plan).

“Sebanyak lima strategi dan 55 inisiatif telah dikenal pasti dalam OACP Jabatan bagi meningkatkan tahap integriti, tadbir urus dan usaha menangani kebarangkalian berlakunya rasuah.

“Saya ingin melihat OACP ini sentiasa dipantau dengan rapi dan serius supaya semua inisiatif yang terkandung dapat dipraktikkan secara cekap dan berkesan,” tegasnya.

Oleh JEAKLEYN YACHO

See author's posts


100 angkat sumpah hakim wanita pertama Mesir

KAHERAH: Hampir 100 orang wanita telah mengangkat sumpah perlembagaan pada Selasa dan menjadi kumpulan hakim wanita pertama di State Council Mesir, antara badan kehakiman utama negara itu.

Selaras dengan rancangan negara itu untuk memperkasa wanita di sektor kehakiman, Presiden Mesir Abdel-Fattah al-Sisi pada Mac mengarahkan pelantikan hakim wanita di State Council dan bahagian Pendakwa Raya Umum, dua badan kehakiman yang sebelumnya eksklusif untuk hakim lelaki.

Kumpulan pertama anggota wanita di dewan itu merangkumi 48 orang hakim sebagai penolong kaunselor dan 50 orang sebagai naib kaunselor.

“Langkah itu adalah hadiah yang sangat bermakna buat wanita di Mesir,” kata Naib Presiden State Council Taha Karsoua.

Menurut Karsoua hakim baharu dilantik akan menjalankan tugas yang sama seperti hakim lelaki dalam mengadili dan menyelesaikan pertikaian di semua mahkamah mereka ditugaskan.

State Council, yang ditubuhkan pada 1946, adalah badan kehakiman bebas yang secara eksklusif mengadili pertikaian pentadbiran, kes dan rayuan disiplin, dan pertikaian yang berkaitan dengan keputusannya.

“Saya sangat bangga dilantik sebagai hakim di State Council. Menjadi sebahagian daripada badan pentadbiran kehakiman adalah suatu penghormatan,” kata Reem Moussa, antara hakim yang baru mengangkat sumpah.

Moussa berkata sebelum ini mustahil bagi seorang wanita dapat menjadi hakim di dewan itu kerana sudah 75 tahun ia dikhususkan untuk hakim lelaki.

“Hari ini adalah kemenangan bagi wanita Mesir, dan pelaksanaan perkara yang menetapkan kesetaraan antara lelaki dan wanita dalam pekerjaan,” katanya kepada Xinhua dan menyebut ia peluang bagi semua wanita untuk mencapai kecemerlangan dalam semua bidang pekerjaan.

Majlis Nasional Mesir untuk Wanita (NCW) berbangga dengan pelantikan hakim wanita di State Council dan menganggapnya sebagai langkah yang menunjukkan kemahuan politik kepemimpinan wilayah itu untuk lebih memperkasakan wanita.

“Impian generasi wanita terdahulu akhirnya menjadi kenyataan,” kata ketua NCW Maya Mursi, sambil menambah bahawa beliau gembira dapat menyaksikan detik bersejarah yang mengangkat martabat wanita Mesir.- Bernama

See author's posts


‘Apai’ lega dapat bersama keluarga

FAIZAL BUJANG

KELEGAAN buat pengemudi skuad Sarawak United III, Ahmad Fairus Mohd. Yunus apabila dapat bersama keluarga tersayang menyambut lebaran tahun ini di kediaman mereka di ibu negara.

Sekalipun, sedikit terkilan tidak dapat balik untuk menyambut Hari Raya Aidilfitri bersama keluarga mertua di Kota Samarahan.

“Lega apabila saya dapat bersama keluarga menyambut lebaran tahun ini, walaupun pada awalnya risau kerana tidak dapat balik selepas kerajaan mengumumkan Perintah Kawalan Pergerakan (PKP),” ujar Ahmad Fairus yang lebih mesra dipanggil ‘Apai’.

Menurut beliau, pada awal perancangan memang agak risau tatkala memikir tempoh PKP yang bagaikan tiada peluang untuk balik ke rumah di ibu negara.

Bagaimanapun, apabila terdapat kelonggaran diberikan oleh kerajaan sekali gus memberi kesempatan untuk merebut peluang balik.

“Apa yang penting bagi saya dapat bersama isteri dan anak-anak. Dan saya akan kembali ke Kuching pada 3 Jun depan,” tambah beliau lagi.

Dalam perkembangan sama, Ahmad Fairus memberitahu, pihaknya masih menunggu perkeliling berhubung status Liga Piala Presiden 2020.

“Sama ada disambung semula atau sebaliknya belum dapat dipastikan lagi. Kita masih lagi menunggu perkeliling dikeluarkan oleh Persatuan Bola Sepak Malaysia (FAM).” jelas beliau.

See author's posts


Pendidikan awal tentukan hala tuju kanak-kanak

Kanak-kanak ibarat kain putih yang perlu dicorakkan oleh ibu bapa supaya menjadi pelapis generasi negara.  Pendidikan awal kanak-kanak  amat penting dalam menentukan hala tuju kehidupan mereka pada masa akan datang, namun ramai yang tidak tahu cara untuk mencorakkan kanak-kanak mengikut acuan yang betul.

Justeru pendidikan awal kanak-kanak perlu diberikan sebelum melangkah ke tahun satu kerana peringkat kanak-kanak merupakan peringkat yang mudah untuk menerima pembelajaran yang baharu dan mudah untuk memupuk tahap perkembangan berbanding dengn peringkat umur yang telah dewasa.

Kemahiran sosial kanak-kanak juga dapat diasah dan dilating agar mereka lebih mudah berkomunikasi sesama rakan dan juga guru.

Kanak-kanak dapat memahami tentang apa yang disampaikan dengan mudah melalui aktiviti-aktiviti yang menarik dan seronok kerana pada peringkat ini kanak-kanak akan belajar pelbagai perkara baharu melalui persekitaran yang kondusif, kata Pegawai Kebajikan Masyarakat (KEMAS) Marudi Hamisah Saadi.

Ketika ditemu bual Utusan Sarawak melalui telefon, Hamisah mengetengahkan maksud pendidikan awal kanak-kanak iaitu bertujuan  mengembangkan potensi kanak-kanak berumur empat sehingga enam tahun secara menyeluruh dan bersepadu dalam aspek  jasmani, emosi, rohani, intelek dan sosial melalui persekitaran pembelajaran yang selamat dan juga untuk persediaan bagi menangani cabaran dan tanggungjawab semasa melangkah ke sekolah rendah.

Dalam pada itu menurut Hamisa,  ibu bapa menganggap pendidikan awal kanak-kanak sebagai tempat untuk kanak-kanak bermain dan juga untuk menjadi pusat penjagaan kanak-kanak.

“Ini adalah pandangan ibu bapa yang kurang pendedahan mengenai konsep pembelajaran  pendidikan awal kanak-kanak dan apabila mereka sudah didedahkan melalui program keibubapaan dan program lain mereka mempunyai kesedaran tentang konsep pembelajaran pendidikan awal kanak-kanak yang diterapkan dalam Tabika KEMAS,” katanya.

Tegasnya di Tabika KEMAS kanak-kanak akan diajar melalui konsep belajar, melalui aktiviti bermain di mana kanak-kanak akan mudah menerima pembelajaran apabila mereka berasa seronok dengan keadaan yang kondusif.

“Pada masa ini ibu bapa akan berasa lebih memilih untuk menghantar kanak-kanak ke Tabika KEMAS kerana ia mempunyai banyak aktiviti yang boleh diikuti kanak-kanak untuk pembelajaran, “ dedah Hamisah.

Pendidikan awal kanak-kanak kata beliau, penting untuk meningkatkan kemahiran, menanam keyakinan dan membentuk jati diri yang positif pada diri mereka agar bersedia melangkah ke alam sekolah rendah.

Katanya pembelajaran di Tabika KEMAS amat berbeza dengan ada di sekolah tadika lain kerana di sini kanak-kanak belajar tentang sesuatu perkara secara santai.

Malah kebanyakan Tabika KEMAS menggunakan teknik bermain sambil belajar supaya kanak-kanak lebih tertarik mendalami ilmu.

Menyentuh tentang misi, visi dan rancangan jabatan KEMAS, Hamisah berkata visi mereka ialah pendidikan berkualiti, seimbang dan holistik dan kesejahteraan kanak-kanak, manakala misinya pula adalah pengurusan pendidikan awal kanak-kanak yang efektif dan efisyen dalam merealisasikan harapan negara.

Jelasnya dalam Jabatan KEMAS ada enam strategi yang akan diikuti untuk menjadikan tadika itu sebagai institusi unggul iaitu meningkatkan kadar enrolmen, meningkatkan kualiti pendidikan awal kanak-kanak dan membudayakan kreativiti dan inovasi.

Strategi lain adalah menaik taraf Tabika KEMAS dan Taska KEMAS,  mengwujudkan pangkalan data bangunan yang cekap, membangunkan potensi kanak-kanak dan meningkatkan penguasaan tunjang KSPK, mewujudkan pakar bidang dan meningkakan profesionalisme Bahasa Inggeris.

Hamisah menambah,  sasaran lain adalah meningkatkan kebertanggunjawaban aktiviti, pemantapan bengkel keibubapaan dan meningkatkan senergi dengan pihak-pihak lain dan mengukuhkan pemakanan sihat serta membudayakan amalan kebersihan dalam kalangan kanak-kanak.

Oleh JIKU JUGUONG.

See author's posts


Simanggang tuan rumah sambutan Hari Kebangsaan

KUCHING: Bandar Simanggang dipilih sebagai tuan rumah bagi sambutan Hari Kebangsaan 2020 peringkat negeri.

Menteri Pelancongan, Kesenian dan Kebudayaan, Datuk Abdul Karim Rahman Hamzah berkata sambutan itu tetap diraikan bermula pada malam 30 Ogos walaupun pandemik Covid-19 belum reda di Sarawak.

Pada 30 Ogos jam 7.30 malam kata Abdul Karim ambangnya akan bermula dengan Malam Mesra Sempena Ambang Sambutan Hari Kebangsaan 2020 di Hotel Sri Simanggang.

Majlis berkenaan katanya akan disempurnakan oleh Ketua Menteri, Datuk Patinggi Abang Johari Tun Openg untuk makan malam bersama dengan Ketua-Ketua Masyarakat dan pemimpin akar umbi di Simanggang.

“Keesokan paginya, kemuncak sambutan apabila Ketua Menteri akan menyertai 250 peserta dalam acara Unity Walk mengelilingi bandar Simanggang sejauh 2 kilometer,” katanya.

Abdul Karim yang juga Menteri Bertanggungjawab sambutan berkenaan berkata demikian pada sidang media selepas mempengerusikan mesyuarat sambutan Hari Kebangsaan 2020 peringkat negeri di pejabatnya di sini semalam.

Tambahnya sambutan akan menitikberatkan pematuhan standard operasi prosedur (SOP) Jawatankuasa Pengurusan Bencana Negeri Sarawak (JPBNS) dan Kementerian Kesihatan Malaysia (KKM) sepanjang acara berlangsung.

“Bandar Simanggang akan disanitasi seperti dewan, jalan-jalan yang dilalui dan suhu badan serta maklumat peserta akan diambil serta jumlah orang ramai yang hadir dihadkan,” jelasnya.

Bertemakan ‘Malaysia Prihatin’ bagi sambutan Hari Kebangsaan 2020 kali ini akan menghidangkan kelainan dengan menyeru rakyat Malaysia menanam semangat kenegaraan yang tinggi. “Bagi merakamkan penghargaan kepada petugas barisan hadapan, satu video khas berjudul ‘Wira’ akan disiarkan,” ujarnya pada masa yang sama alunan lagu medley patriotik sezaman seperti Inilah Barisan Kita, Bahtera Merdeka, Warisan, Tanggal 31, Setia dan Negaraku (versi Faizal Tahir) akan dipersembahkan oleh penyanyi tempatan Sarawak.

Oleh Diyana Samsuddin

See author's posts


Akui semangat MA63

KERAJAAN Sarawak mencadangkan agar pindaan baharu Perlembagaan Persekutuan terutamanya Artikel 1 (2) dan Artikel 160 (2) lebih komprehensif dan mencerminkan semangat dan niat sebenar Perjanjian Malaysia 1963 (MA63).

Ketua Menteri, Datuk Patinggi Abang Johari Tun Openg berkata, pindaan ini, pada definisi Persekutuan di bawah Artikel 160 (2), sangat penting dan mesti dilakukan agar MA63 dan lampirannya diakui dalam Perlembagaan Persekutuan.

“Pindaan ini juga akan memperkenalkan definisi Hari Malaysia yang tidak pernah ditentukan sebelumnya,” katanya pada sidang media khas mengenai MA63, semalam.

Tambahnya, beliau baru sahaja menerima kunjungan hormat daripada Menteri di Jabatan Perdana Menteri (Parlimen dan Undang-Undang), Dato Sri Dr. Wan Junaidi Tuanku Jaafar, dan Timbalan Menteri di Jabatan Perdana Menteri (Hal Ehwal Sabah dan Sarawak), Dato Hanifah Hajar Taib.

Antara perkara yang dibincangkan adalah cadangan pindaan Perlembagaan Persekutuan dan beberapa perkara lain yang berkaitan dengan MA63 dan kepentingan Sarawak.

Dalam pada itu, lawatan tersebut juga membincangkan mengenai pindaan definisi penduduk asal di bawah Perkara 161A Perlembagaan Persekutuan.

Dengan pindaan ini, kuasa untuk memutuskan kaum di Sarawak yang akan diakui sebagai penduduk asal negeri akan ditentukan oleh negeri melalui undang-undang negeri.

Cadangan ini adalah percubaan kedua untuk pindaan artikel Perlembagaan Persekutuan ini.

Percubaan pertama pada tahun 2019 gagal kerana kerana tidak mendapat sokongan dua pertiga majoriti Ahli Parlimen yang diperlukan.

Jelas Abang Johari lagi, Kerajaan Sarawak tidak memberikan sokongan kepada pindaan sebelumnya kerana pindaan itu semata-mata bersifat kosmetik dan tidak menggambarkan status khas Sabah dan Sarawak seperti yang diperkirakan dalam MA63 dan instrumen-instrumennya yang dilampirkan.

“Oleh hal sedemikian itu, kedudukan Sarawak sebagai salah satu daripada tiga rakan kongsi, diakui dengan tepat.  Telah diperhatikan bahawa Fokus Ketujuh Rancangan Malaysia Ke-12 Nasional adalah ‘Meningkatkan Pembangunan Negeri Sabah, Sarawak dan Negeri-negeri yang kurang maju’.

“Walau bagaimanapun, peruntukannya rendah berbanding dengan keperluan kita untuk mempercepat dan menutup jurang pembangunan,” katanya lagi.

Ujarnya, peruntukan sebanyak RM4.47 bilion hanyalah 6.8 peratus daripada keseluruhan perbelanjaan pembangunan nasional di bawah Rancangan Pelancaran Pertama Rancangan Malaysia ke-12 dan jelas tidak menggambarkan keperluan Sarawak memandangkan ukuran dan tahap pembangunannya, serta statusnya sebagai rakan setaraf dengan pembentukan Malaysia.

“Dalam perbincangan kami mengenai peruntukan kepada negeri dari peruntukan perbelanjaan pembangunan nasional, saya menekankan kepada kedua orang Menteri Persekutuan bahawa sebagai rakan setara, Sarawak, seperti dalam semua perkongsian, hasil perkongsian yang akan dibagi harus berdasarkan beberapa faktor, termasuk sumbangan negeri kepada wang Persekutuan, termasuk pendapatan yang diterima oleh Kerajaan Persekutuan melalui eksploitasi sumber semula jadi negeri dan hasil yang diterima dari cukai yang berasal dari negeri,” katanya.

See author's posts


Malaysia punyai mudah tunai mencukupi

KUALA LUMPUR: Kerajaan tidak menggunakan pinjaman asing untuk membiayai pelaksanaan Pakej Rangsangan Ekonomi Prihatin Rakyat (PRIHATIN) dan Pelan Jana Semula Ekonomi Negara (PENJANA).

Menteri Kewangan Tengku Datuk Seri Zafrul Tengku Abdul Aziz berkata, sebaliknya, kerajaan menggunakan pinjaman tempatan dengan memanfaatkan pasaran bon tempatan, terutamanya Sekuriti Kerajaan Malaysia (MGS) dan Terbitan Pelaburan Kerajaan Malaysia (MGII).

Beliau berkata, jumlah hutang berbanding keluaran dalam negara kasar (KDNK) sekarang berada pada 52 peratus, iaitu di bawah had statutori 55 peratus.

“Kuncinya adalah kita perlu memastikan kita mempunyai mudah tunai mencukupi dalam pasaran…yang mana kita ada.

“Jika Malaysia perlu menaikkan had statutori hutang berbading KDNK pada 55 peratus, memandangkan tempoh yang mencabar dan belum pernah berlaku sebelum ini, ia perlu pada asas sementara, dengan fokus menurunkannya kembali dalam tempoh terdekat…tiga tahun rasanya paling sesuai,” katanya kepada Bernama.

Tengku Zafrul juga optimis Malaysia mampu menampung jangkaan defisit yang diunjurkan pada kira-kira 5.8-6.0 peratus tahun ini, memandangkan negara mempunyai rekod prestasi baik menurunkannya daripada 6.7 peratus pada 2009 semasa krisis kewangan kepada kira-kira tiga peratus dalam masa lima tahun.

Jangkaan defisit bagi 2020 mengambil kira harga minyak berada pada US$30 setong (minyak mentah Brent) dan pelaksanaan pelan rangsangan dan pemulihan jangka pendek kerajaan.

Menurutnya, dengan pelaksanaan pakej rangsangan yang cekap, kerajaan menjangka sumbangan kepada KDNK sebanyak 2.8 peratus daripada PRIHATIN dan 0.6 peratus daripada PENJANA.

Sejajar dengan pembukaan semula ekonomi negara secara berfasa, yang menyaksikan 12.7 juta atau 83.5 peratus daripada tenaga kerja kembali semula bekerja setakat ini, Tengku Zafrul yakin Malaysia mempunyai persediaan yang lebih baik melaksanakan pemulihan pada 2021.

Beliau juga menekankan tentang kepentingan bagi rakyat untuk membelanjakan pendapatan boleh guna mereka membeli lebih banyak barangan dan perkhidmatan tempatan bagi merangsang permintaan domestik, yang mewakili kira-kira 60 peratus daripada KDNK.

Sementara itu, bagi tempoh jangka sederhana dan jangka panjang, Tengku Zafrul berkata akses Internet dan perkhidmatan digital akan terus menjadi fokus utama untuk ditangani kerajaan.

“Kita perlu mempercepat pelaburan dari segi kualiti dan akses Internet di negara ini, kerana ia menunjukkan betapa pentingnya ia kepada rakyat semasa Perintah Kawalan Pergerakan,” katanya.

Selain itu, katanya, keperluan untuk melabur dalam modal insan dan melengkapkan rakyat dengan kemahiran yang sesuai menerusi latihan, latihan semula dan latihan kemahiran semula juga akan menjadi satu lagi fokus utama bagi kerajaan malahan selepas berakhirnya pandemik COVID-19.

Keseluruhannya, kedua-dua pakej PRIHATIN dan PENJANA bernilai RM295 bilion, dengan RM45 bilion dalam bentuk suntikan fiskal langsung. – Bernama

See author's posts


PPV skala besar fasa ke-3 vaksinasi diwujudkan

IPOH: Pusat Pemberian Vaksin (PPV) berskala besar akan diwujudkan di semua negeri dengan pemberian vaksin kepada kira-kira 8,000 orang sehari.

Menteri Penyelaras Program Imunisasi Covid-19 Kebangsaan Khairy Jamaluddin berkata, pihaknya kini sedang merangka strategi dan penyediaan peruntukan bagi tujuan tersebut.

“Arahan daripada Perdana Menteri (Tan Sri Muhyiddin Yassin) hendak selesai (pemberian vaksin kepada rakyat) tahun ini juga, jadi ini akan memerlukan PPV yang berskala agak besar.

“Kita sedang melihat kepada satu PPV yang mungkin boleh (sehingga dapat) selesaikan kira-kira 8,000 (penerima vaksin) satu hari bagi fasa ketiga, sebagai contoh di Kuala Lumpur iaitu di Stadium Nasional Bukit Jalil,” katanya kepada pemberita selepas melawat PPV di Stadium Indera Mulia di sini semalam.

Khairy yang juga Menteri Sains, Teknologi dan Inovasi berkata, pihaknya juga akan mengadakan perbincangan dengan Menteri Besar Perak Datuk Saarani Mohamad untuk menyediakan PPV yang lebih besar di bandar raya Ipoh.

“Sebagai contoh, Stadium Indera Mulia hanya mampu (memberi vaksin kepada) 1,400 (orang) sehari sahaja, kalau ingin lihat kepada kapasiti lebih besar mungkin 5,000 ke atas memang memerlukan PPV yang lebih besar,” katanya.

Sementara itu, Khairy berkata Agensi Pengurusan Bencana Negara (NADMA) akan menggerakkan kempen dari rumah ke rumah untuk menggalakkan penduduk terutamanya dari Kelantan, Terengganu dan Sabah, agar segera mendaftar diri sebagai penerima vaksin Covid-19.

Beliau berkata, kurangnya pengetahuan dan kesedaran orang ramai terutama yang tinggal di kawasan luar bandar dan pedalaman mengenai keperluan menerima vaksin, menyebabkan pendaftaran vaksin di ketiga-tiga negeri itu paling rendah setakat ini.

“Ini disebabkan maklumat berkaitan vaksin tidak tepat yang disebar luas dalam media sosial, jadi saya akan bertemu dengan Ahli Parlimen minggu depan dan minta sokongan daripada mereka supaya menggalakkan penduduk di ketiga-tiga negeri itu melakukan pendaftaran,” katanya.

Sementara itu, beliau berkata setakat ini pihak kementerian belum menerima sebarang permohonan rasmi mahupun hitam putih daripada mana-mana negeri untuk pembelian vaksin Covid-19.

“Masalahnya sekarang ialah kekurangan bekalan, kalau hendak beli pun kita mempunyai masalah bekalan akses vaksin tersebut. Kalau mereka dapat beli saya tidak ada apa-apa masalah, kita boleh memberi kebenaran kepada kerajaan negeri untuk membuat perolehan, cuma buat masa ini kita mempunyai masalah bekalan vaksin,” katanya.

Beliau berkata negeri Pahang, Johor, Sarawak dan Selangor telah menyatakan hasrat untuk membeli sendiri vaksin sebagai tambahan kepada vaksin yang diperuntukkan oleh kerajaan pusat bagi meningkatkan kapasiti program imunisasi di negeri berkenaan.

Dalam perkembangan lain, Khairy berkata Malaysia tidak layak menerima vaksin secara percuma disebabkan kedudukan negara yang dikategorikan sebagai ekonomi pendapatan pertengahan atas.

“Kita (Malaysia) tidak layak (dapat vaksin percuma) sebab bukan dalam kategori negara berpendapatan rendah. Banyak negara lain dapat bekalan vaksin percuma dari China, India dan Rusia kerana negara itu dianggap sebagai negara berpendapatan rendah.

“Jadi, diskaun pun tidak dapat, percuma pun tidak dapat … kita kena beli sendiri untuk dapatkan vaksin,” katanya.

Isnin lepas Ketua Pembangkang Datuk Seri Anwar Ibrahim dalam satu kenyataan media berkata, terdapat laporan yang menyatakan bahawa kerajaan India menawarkan untuk memberi vaksin secara percuma kepada beberapa negara, selain mempersoalkan sama ada Malaysia ditawarkan vaksin percuma berkenaan. – Bernama

See author's posts


Lampu solar, tiang besi, papan tanda di Lebuh Raya Pan Borneo kena kebas

KUCHING: Lampu solar, tiang besi dan beberapa peralatan trafik seperti papan tanda penunjuk arah dan lampu berkelip penunjuk arah di Lebuh Raya Pan Borneo, dicuri.

Berikutan itu, dua laporan polis dibuat oleh pasukan trafik lebuh raya itu bagi mewakili kontraktor yang terbabit dengan pembinaan Lebuhraya Pan Borneo Sarawak, Seksyen Bau WPC02.

Menurut Unit Lebuhraya Pan Borneo JKR Sarawak,  laporan polis itu dibuat apabila beberapa peralatan trafik didapati hilang dari lokasi yang telah ditetapkan bagi panduan arah trafik sementara kerja-kerja pembinaan masih lagi giat dijalankan.

“Untuk laporan (polis) pertama, pihak kontraktor mendapati lampu solar dan tiang besi yang diletakkan di laluan Bau-Batu Kawa (CH 79+000) telah hilang dari lokasi yang ditetapkan bagi menerangi lencongan yang dilakukan oleh pihak kontraktor.

“Laporan kedua berkaitan dengan kehilangan 60 set blinker (lampu berkelip penunjuk arah) dan 17 batang besi papan tanda sementara dari Kampung Sibuluh Bau (CH75 + 000) sehingga ke Batang Kayan Hulu (CH48 + 000),” katanya di laman sesawang JKR Sarawak.

Kenyataan itu mengingatkan pihak yang tidak bertanggungjawab untuk tidak melakukan sebarang vandalisme atau mengambil peralatan trafik yang telah disediakan kerana ia boleh mengundang bahaya kepada pengguna jalan raya yang lain.

“Mana-mana pihak yang menyaksikan sebarang kelakuan vandalisme atau jenayah ke atas peralatan trafik yang telah disediakan demi keselamatan pengguna dipelawa melaporkan salah laku itu kepada pihak berkuasa,” menurut kenyataan itu.

See author's posts


New Zealand tangguh pilihan raya umum

MOSCOW: Perdana Menteri New Zealand, Jacinda Ardern memutuskan untuk menangguhkan pilihan raya umum sehingga 17 Oktober, disebabkan wabak Covid-19, lapor agensi berita Sputnik.

Ardern juga mempertimbangkan beberapa pilihan lain termasuk mengadakan pemilihan pada 19 September seperti yang dijadualkan, menangguhkannya selama empat minggu atau mengadakannya pada 21 November.

“Saya memutuskan untuk menukar tarikh pilihan raya selewat-lewatnya empat minggu sehingga 17 Oktober. Pada akhir minggu lalu, saya diberitahu ia mungkin boleh diadakan pada tarikh ini dan kurang berisiko berbanding jika kita mengekalkan status quo,” kata Ardern semasa taklimat media yang disiarkan di Facebook.

Minggu lalu, New Zealand merekodkan empat kes baharu untuk pertama kalinya dalam masa 102 hari mendorong pihak berkuasa mengenakan peraturan kuarantin di Auckland.

Sehingga kini New Zealand mengesahkan 1,271 kes, dengan jumlah korban seramai 22 orang. – Bernama

See author's posts


DHL Express Malaysia lancar ‘Durian Express’

KUALA LUMPUR:Pemilik perniagaan durian kini berpeluang untuk mengeksport ‘raja buah’ itu ke seberang laut, terutamanya ke Hong Kong dan Singapura menerusi inisiatif ‘Durian Express’ DHL Express Malaysia.

Dalam satu kenyataan, penyedia perkhidmatan penghantaran antarabangsa itu berkata inisiatif baharu itu bertujuan membantu pemilik perniagaan durian memenuhi permintaan yang kian melonjak dari seberang laut, dan menjamin penghantaran pada hari berikutnya dalam tempoh kurang daripada 24 jam.

Dengan ‘Durian Express’, pemilik perniagaan mempunyai fleksibiliti untuk membuat penghantaran ke gudang luar negara mereka sendiri, entiti komersil seperti pasar raya, atau kediaman dan alamat pejabat, kata pengarah urusan DHL Express Malaysia Julian Neo.

Kargo pukal am turut disediakan untuk pesanan dalam jumlah besar yang mana ia boleh dibahagikan kepada kiriman yang lebih kecil dan dihantar secara individu ke lokasi berasingan.

Neo berkata kedua-dua negara berkenaan merupakan rakan dagangan utama untuk raja buah itu.

Mengulas lanjut, beliau menambah perkhidmatan baharu ini juga akan membolehkan pemilik perniagaan durian tempatan memenuhi selera asing yang semakin meningkat untuk lebih daripada 100 jenis yang terdapat di negara ini, terutamanya Musang King.

Turut dikenali sebagai Mao Shan Wang atau D197, rasanya yang sedap menyaksikan permintaan yang tinggi untuk durian jenis ini. Walaupun dalam negara, ia dijual antara RM50 dan RM70 untuk satu kilogram, jumlah yang sama boleh dijual dengan harga sehingga RM200 di Hong Kong.

Atas sebab-sebab inilah, ia menjadi fokus utama eksport untuk Malaysia, menguasai 23 peratus daripada pengeluaran durian setahun.

Untuk maklumat lanjut, boleh layari laman web di www.dhl.com.my/en/express.-Bernama

See author's posts


GPS utamakan kesejahteraan rakyat

KABONG: Kerajaan Gabungan Parti Sarawak (GPS) amat menitikberatkan pembangunan serta kesejahteraan rakyat di Sarawak dengan menyediakan pelbagai bantuan dalam mendepani penularan pendemik Covid-19 ketika ini.

Menurut Ahli Dewan Undangan Negeri (ADUN) Kabong, Mohd Chee Kadir, Kerajaan Sarawak telah melancarkan Pelan Tindakan Pemulihan bagi memastikan Sarawak mempunyai perancangan mantap untuk menangani Covid-19 serta dapat membangun semula menuju ke arah negeri maju pada 2030.

Ujarnya, fokus utama Kerajaan Sarawak ketika ini adalah untuk membangunkan infrastruktur menggunakan pendapatan tambahan agar Sarawak seiring dengan negeri di Semenanjung.

“Inilah yang hendak Kerajaan Sarawak buat sekarang. Kalau kita mempunyai infrastruktur yang bagus, kita dapat membangun secara fizikal, ekonomi dan sistem sokongan untuk rakyat yang miskin juga banyak,” katanya.

Menjelas lanjut, Chee Kadir memberitahu, Sarawak satu-satunya negeri yang memberikan bantuan sokongan kepada rakyatnya.

Beliau berkata demikian pada Program #KitaBersama: RTCares Daerah Kabong bertempat di Dewan Masyarakat Kampung Nyabor semalam.

Program Perpaduan Komuniti KRT #KitaBersama: RTCares ini merupakan satu inisiatif Kementerian Perpaduan Negara (KPN) bagi memastikan kesejahteraan komuniti semasa pandemik Covid-19 melalui pemerkasaan tanggungjawab Komuniti Rukun Tetangga.

Program ini melibatkan dua gerak kerja iaitu bantuan bakul makanan dan keperluan asas serta perkhidmatan community outreach.

Program ini berteraskan kepada konsep RT4ALL atau RTCares untuk semua golongan masyarakat tanpa mengira perbezaan latar belakang dengan matlamat utama adalah untuk membantu golongan yang terjejas akibat pandemik Covid-19.

Selain itu, program ini memperkukuhkan tanggungjawab sosial kementerian membantu golongan yang terjejas dengan pandemik Covid-19 melalui pemerkasaan Komuniti Rukun Tetangga.

Antara lain, objektif program ini ialah menggerak dan memperkukuhkan peranan KRT dalam memastikan kelangsungan dan kesejahteraan hidup komuniti semasa tempoh pandemik.

Dalam perkembangan lain, Chee Kadir mahu semua pihak harus fokus dan bersatu dalam menangani pandemik Covid-19 yang memberikan kesan kepada seluruh masyarakat.

Katanya, semua perbezaan politik harus diketepikan terlebih dahulu demi menangani isu yang lebih besar ketika ini.

“Kita harus fokus dan memberi penekanan bagaimana harus menangani Covid-19 dimana ia memberikan kesan besar kepada semua pihak ketika ini,” ujarnya.

Chee Kadir berkata, kebersatuan keamanan dan perpaduan ketika ini amat diperlukan demi mencapai satu jalan penyelesaian boleh melegakan semua.

Katanya, antara perkara yang memerlukan keutamaan ketika ini adalah vaksinasi, bantuan dan perkara-perkara berkaitan Covid-19.

“Jika ia dapat dicapai, saya percaya negara kita dapat bangkit bersama membangun setelah wabak Covid-19 berakhir,” ujarnya.

Turut hadir Pengarah Jabatan Perpaduan Negara Dan Integrasi Nasional Negeri Sarawak, Dirwana Azool dan Pegawai Jabatan Perpaduan Negara Dan Integrasi Nasional Bahagian Betong, Thompson Ted.

Oleh ADI SAFARMAN

See author's posts